qundao/data-zh-poetry huggingface dataset:
南阳道中家力堂呼一露车并载疾行因作此诗
作者：钱澧
朝代：清

有栈之车晨载途，日欲出地烟模糊。触轮挂啼冰顽粗，一骃一駮羸且驽。登之恟恟百忧俱，御乃欲速鞭而驱。驱之遇坎乃下扶，吾兄意色略不殊。笑谓此岂遂足虞，自从陊地门悬弧。天地中身盘中珠，九龙江瘴如炊炉。地厌行人肝脑涂，生还得骑生马驹。逾江河暨燕之都，喀尔喀乌里雅苏。无冬无夏衣羊狐，没腰积雪冻禾枯。窥觇数数来鸢乌，此行还乡实不图。更知他日胡底乎，傥从汝意东游吴。风狂浪大舟楫孤，舟中人血蛟龙须。据鞍之臀久无肤，移置车上亦何输。知处身如橛株拘，相与并载何惊吁。我闻兄言捋兄须，大块劳生有是夫。有如我者信非夫，挽车平地犹趑趄。
宿太华寺
作者：钱澧
朝代：清

半壁苍烟拥薜萝，江禽啼处晚船过。树交危磴盘青霭，天纵飞楼纳白波。夜不分明花气冷，春将狼藉雨声多。愁中不暇耽幽兴，佳水佳山奈尔何。
得万荔村王宜泉书
作者：钱澧
朝代：清

联舫已传逾大别，之官几日到随州。故乡水没碧鸡市，客子风吟黄鹤楼。岂有奇方能缩地，空凭素札一将愁。镫昏墨淡雾遮眼，木落堂空霜在头。
江南送客
作者：钱澧
朝代：清

杨柳西风起暮涛，独将鞍马去江皋。燕台客到黄花满，楚泽书回白雁高。善药旧怜洴澼絖，繁声新度《郁轮袍》。鸳鸯湖水多明月，知有愁心忆大刀。
蒋沟用壁间诗韵
作者：钱澧
朝代：清

漳水冬犹浊，黎城晚更孤。冻烟迷短景，积雪漫荒途。衣薄烦人问，筋羸仗酒扶。向来宵寐少，不恨树啼乌。
过李氏饮
作者：钱澧
朝代：清

小筑成何岁，清尊共此时。白鸥回露渚，黄蝶飏风枝。凿智文章酷，全生畎亩宜。几知麟阁画，空负鹿门期。
还家
作者：钱澧
朝代：清

代马不忘北，越禽欣南栖。游子乍还乡，恍恍意翻迷。入门见父母，惜我颜黑黧。长跪进致辞，行李实惨凄。为言不足忧，吾肠便藿藜。诸弟出营食，顾见蓬头妻。弟妇拜且却，小妹娇还啼。阿长将米归，黑盐手并赍。喜传豆角熟，不但食黄齑。堂堂七尺躯，壮齿生久齐。饥寒上累亲，不如跪乳羝。春云乱漠漠，春草碧萋萋。我始至前村，竹根鸣午鸡。是维二月初，万生咸已齐。人情同念旧，别久见未迷。走视太史公，簪笔入金闺。岂闻去年水，飘荡家无栖。辛苦留性命，还归理故蹊。虽无完庐室，幸庇旧锄犁。闻此痛五中，热泪千行啼。骨肉几不全，功名何足稽。死当狐首丘，生当龟曳泥。黄昏忽细雨，孤镫照凄迷。叩门欣弟归，赤脚踏水泥。始知仲已远，或到武昌西。叔壮颇复锐，季长与我齐。狂喜出赊酒，夜久满瓶携。嗔我问生事，杯进不容稽。人生固有穷，但恐制行低。齐人饕富贵，羞死妾与妻。
还家·其一
作者：钱澧
朝代：清

代马不忘北，越禽欣南栖。游子乍还乡，恍恍意翻迷。入门见父母，惜我颜黑黧。长跪进致辞，行李实惨凄。为言不足忧，吾肠便藿藜。诸弟出营食，顾见蓬头妻。弟妇拜且却，小妹娇还啼。阿长将米归，黑盐手并赍。喜传豆角熟，不但食黄齑。堂堂七尺躯，壮齿生久齐。饥寒上累亲，不如跪乳羝。
还家·其二
作者：钱澧
朝代：清

春云乱漠漠，春草碧萋萋。我始至前村，竹根鸣午鸡。是维二月初，万生咸已齐。人情同念旧，别久见未迷。走视太史公，簪笔入金闺。岂闻去年水，飘荡家无栖。辛苦留性命，还归理故蹊。虽无完庐室，幸庇旧锄犁。闻此痛五中，热泪千行啼。骨肉几不全，功名何足稽。死当狐首丘，生当龟曳泥。黄昏忽细雨，孤镫照凄迷。叩门欣弟归，赤脚踏水泥。始知仲已远，或到武昌西。叔壮颇复锐，季长与我齐。狂喜出赊酒，夜久满瓶携。嗔我问生事，杯进不容稽。人生固有穷，但恐制行低。齐人饕富贵，羞死妾与妻。
送师荔扉之永平府
作者：钱澧
朝代：清

霜飙连夜飞，客子待晓发。仆夫起秣马，乌叫女墙月。荡荡卢龙阙，茫茫右北平。古来雄俊人，几辈腾英声。书生何足为，往来甘饥疲。饥疲不自惜，足以昌吾诗。来见菊始黄，去食蟹垂尽。日月暗移人，奄忽若旋轸。予鬓无多发，变素已三年。子眸炯若星，先日明曙天。家近海西南，游穷海东北。海水自通波，日夕荡胸臆。有时忽清发，出声来天风。鲲鹏两么䯢，视之若斯螽。所惜竹林子，归向故山卧。不然竞出奇，迭唱与子和。子去余何嗟，相期在桃花。何缘写此诗，寄向天之涯。
送辅臣宗兄赴平鲁兼寄望峰
作者：钱澧
朝代：清

马鸣夜火戒征车，北出居庸去路余。云势九边临塞惨，雪痕三月冒沙虚。民耕断碛时登粟，官坐空衙或艺蔬。隔面十年家万里，莫惊相视鬓斑如。
野寺
作者：钱澧
朝代：清

野寺秋花满，闲僧不出门。修篁通别径，流水自前村。瀹茗新瓷洁，焚香丈室温。未堪留白首，聊得坐黄昏。
长风
作者：钱澧
朝代：清

长风动湖水，黄鹄起飘飘。立秋已昨日，岁序逝莫要。我有百廿指，难终赖渔樵。计更出门去，痛久筋骸凋。默卧念京师，长路漫迢遥。尚欣人不忌，所志非金貂。细月光隐隐，照我敝床席。瘦妻中夜叹，十载久为客。未育一男女，聊与慰晨夕。更知几何岁，复得同安宅。昔日两鬒发，今一已见白。从此盥匜中，何堪照颜色。明日具晨饭，盎已无粒米。堂上傥复知，分责逮诸弟。弟壮各能力，茹荼甘如荠。时命有利钝，此意久所体。远行堪代耕，私情复何启。独有涓涓泪，沾胸濡若洗。
长风·其一
作者：钱澧
朝代：清

长风动湖水，黄鹄起飘飘。立秋已昨日，岁序逝莫要。我有百廿指，难终赖渔樵。计更出门去，痛久筋骸凋。默卧念京师，长路漫迢遥。尚欣人不忌，所志非金貂。
长风·其三
作者：钱澧
朝代：清

明日具晨饭，盎已无粒米。堂上傥复知，分责逮诸弟。弟壮各能力，茹荼甘如荠。时命有利钝，此意久所体。远行堪代耕，私情复何启。独有涓涓泪，沾胸濡若洗。
长风·其二
作者：钱澧
朝代：清

细月光隐隐，照我敝床席。瘦妻中夜叹，十载久为客。未育一男女，聊与慰晨夕。更知几何岁，复得同安宅。昔日两鬒发，今一已见白。从此盥匜中，何堪照颜色。
龙门作寄望峰
作者：钱澧
朝代：清

龙门蔽洛峥两山，清伊北走经其间。一年佳赏惟有雪，尽补缺坏苏枯顽。嗟此天生奇妙地，偏遭刳斫丁时艰。祸首胡灵继周照，造寺日役千倕般。穷极土木意不已，山灵无术免忧患。我昨南归值晴霁，周视不禁凋朱颜。宾阳洞古尚因势，幽暗故是鬼所寰。夺取为佛雕巨像，青螺簇脑千髻鬟。露胸袒右尽趺坐，捧以么䯢鬅头蛮。门侧力士倚壁立，鳞甲动肘修蛇擐。肩差足比尚不一，悉抹金碧填朱殷。最后黝黑视不审，高处似是垂花鬘。嗟此地乃作俑始，余遂踵事日无闲。有如道左一家宅，巨壁凿空成通阛。侧倚傍附亦不论，举椎持凿缒或攀。一龛工就费几许，径见连车倾府圜。就中岂但司农积，恐兼司寇之罚锾。氓隶何识亦奔走，金银菽帛输无悭。纷纷似中风狂疾，甚有妇女捐钗镮。高簇蜂房下狗窦，遍列对岸穷前湾。自知奉佛以祈福，豪毛肯恤茕与鳏。密文酷网连连起，无辜十九填狴犴。当时岂无有识者，目击徒有悲泪潸。窃议语未及脱口，已见流血戮谤讪。岂料留遗到今日，犹藉只便虱阴奸。像设摧折莓苔杂，腥腐熏灼烟煤黫。娲皇补天尚有石，谁乞补此初质还。又无壮士手巨刃，尽情为我纤悉删。懿哉滕六善所职，玉花剪刻一律颁。回旋少覆乘巽二，抵隙投闲力尤娴。遂使山灵霍然起，亭亭瑶立忘夙瘝。我沿濯龙池再往，寒磴滑披冻管。鸿雁低下时留爪，高坐惜尾余白鹇。疑冰芃狐隐不渡，深罅剩有扑朔跧。瑶林玉树各挺挺，未惜埋死幽丛蕳。昔者思公守洛日，坦怀待士无防闲。留此纵赏属欧谢，酒车载妓来班班。我行无侣唱无和，一形一影何孤孱。有兄遥阻太行北，极望不见天井关。荒店冻杯只独酌，烧残烛泪花斑斓。拨灰炙砚送长夜，欹倾纸上千痕斑。重缄欲寄待明发，倒身被底如弓弯。清伊对户亦识我，寒声丙夜逾淙潺。
夜
作者：钱炳森
朝代：清

斗室一镫明，悠然万虑清。疏钟鸣古寺，宵柝警寒城。月冻黯无色，星移铿有声。铁衣征戍苦，安坐愧儒生。
甲寅四月出都途中述怀次许星叔韵
作者：钱炳森
朝代：清

坂经九折敢驰驱，险阻亲尝我马瘏。未靖烽烟多战垒，谁谙韬略论阴符。驭夫诡谲刀藏腹，石径嵚崎剑割途。欲遣间愁沽浊酒，三蕉小饮学髯苏。喔喔鸡声旅梦残，平心自觉世途宽。万重山向云中立，半夜潮曾海上看。还读从教商旧学，娱亲端不羡高官。同行幸有诗人在，牛耳先盟帜树坛。
甲寅四月出都途中述怀次许星叔韵·其一
作者：钱炳森
朝代：清

坂经九折敢驰驱，险阻亲尝我马瘏。未靖烽烟多战垒，谁谙韬略论阴符。驭夫诡谲刀藏腹，石径嵚崎剑割途。欲遣间愁沽浊酒，三蕉小饮学髯苏。
甲寅四月出都途中述怀次许星叔韵·其二
作者：钱炳森
朝代：清

喔喔鸡声旅梦残，平心自觉世途宽。万重山向云中立，半夜潮曾海上看。还读从教商旧学，娱亲端不羡高官。同行幸有诗人在，牛耳先盟帜树坛。
过五人墓有感
作者：钱煐
朝代：清

一死寻常事，千秋浩气垂。须眉人有数，闾里节堪师。古树苍烟里，原田落照时。半塘来往客，相与吊丰碑。舣舟堤上立，未得荐溪蘋。柳绿丝成障，畦黄锦作茵。当涂多逆党，直道在斯民。谁话兴亡事，盘觞次第陈。
过五人墓有感·其一
作者：钱煐
朝代：清

一死寻常事，千秋浩气垂。须眉人有数，闾里节堪师。古树苍烟里，原田落照时。半塘来往客，相与吊丰碑。
过五人墓有感·其二
作者：钱煐
朝代：清

舣舟堤上立，未得荐溪蘋。柳绿丝成障，畦黄锦作茵。当涂多逆党，直道在斯民。谁话兴亡事，盘觞次第陈。
凤凰台上忆吹箫·题拙宜园乐府五种
作者：钱玉吾
朝代：清

修月帘栊，织云亭榭，最宜琴语缠绵。为爱拈红豆，瘦了三年。病酒伤春情绪，都付与、急管繁弦。消魂处、夕阳无限，祗在愁边。谁怜。拍中换拍，千万折柔肠，吹断还连。算一番花放，一度离天。唱到青青柳色，催梦去、梦也难圆。歌筵畔，拚将此身，化作啼鹃。
七鲲身
作者：钱琦
朝代：清

海中有鲲夜化鹏，将飞似堕忽伏蹲。浸作千年老云根，分排玉立如弟昆。蛟宫千丈姿雄跨，鳄浪万里供馋吞。壮气已作长虹吐，远势欲挟孤鸾骞。如砥狂澜留柱石，时挝天鼓殷雷门。左控安平右鹿耳，襟带众汇如缭垣。当年蛙龟争雄处，犀甲百万齐云屯。一声海吼白骨枯，潮头战血交流浑。自从归我版图后，恬波息浪清乾坤。升平大业垂万古，异域往往叨殊恩。祇今穷崖绝壑地，已成紫蟹黄鱼村。我来正值三月暮，裌衣习习春风温。他山可望不可即，远见一片苍烟痕。天地沧桑本变幻，古今兴废如朝昏。况复浮生一泡影，忍令岁月逐尘奔。眼中俗客难为论，黯然默默销神魂。安得如尔息健翮，坐受晚露与朝暾。
台阳八景诗
作者：钱琦
朝代：清

何处声声布谷啼，冈山山北柳林西。杏花春雨红千亩，蔗叶寒烟绿一犁。水引石头开短圳，笛横牛背过前溪。屡丰不待秋来卜，多稼如云望早迷。
台阳八景诗
作者：钱琦
朝代：清

历历沙鲲跨海隅，我知鱼乐网平铺。宏开三面恩波阔，细织千丝夕照孤。春水当门浮角抵，秋风满地小江湖。殷勤为向渔师问，中有珊瑚采得无。
台阳八景诗
作者：钱琦
朝代：清

孤城百尺压层波，一抹斜阳傍晚过。急浪声中翻石壁，寒烟影里照铜驼。珊瑚篱落迷红雾，珠斗栏杆出绛河。指点荷兰遗迹在，月明芳草思谁多。
台阳八景诗
作者：钱琦
朝代：清

宿雨初收夜气妍，空灵色相妙难诠。澄来止水壶中月，洗净浮云水底天。鲛女静开霜匣照，骊龙冷抱宝珠眠。冰心彻底谁怜取，留得清光在海边。
台阳八景诗
作者：钱琦
朝代：清

沙礁屈曲海门通，幅幅蒲帆挂远空。擘絮乱云天上下，断行飞鹭浪西东。风抟喜近鲲鹏路，星落刚临牛女宫。画意诗情何处最，桃花春涨夕阳红。
台阳八景诗
作者：钱琦
朝代：清

石立金鸡唱晓声，曙光红泛早潮平。暖蒸春髓浮元气，小结仙壶幻赤城。捧日天真瞻咫尺，应时海亦象文明。晴霞五色涛千丈，稳载长更十二程。
台阳八景诗
作者：钱琦
朝代：清

秋登社社报年丰，閒向平原缵武功。兔窟草枯飞踏箐，鹿场风劲硬开弓。烟清紫塞关临北，旗卷青山尾转东。猎罢归来回首望，苍茫一片暮云空。
台阳八景诗
作者：钱琦
朝代：清

谁移古塞落蛮村，烟雨萧萧旧垒存。画里江山天泼墨，马头云树客销魂。三峰积霭开仙掌，百尺疏帘捲梵门。料得诗怀触拨处，最无聊赖是黄昏。
同颙斋嵩霞皋亭看红叶即事
作者：钱琦
朝代：清

长空霁烟雾，幽意何凄悄。乘兴访东皋，挈伴踏清晓。是时秋云暮，万木就枯槁。爱兹枫林叶，冷挹霜华饱。灼如夭桃鲜，烂若晴霞绕。曲折缘树行，一路恣幽讨。信步不知远，误到境逾好。忽逢田舍翁，招邀入深窱。茅茨三五间，夹以翠竹筱。到门引客入，礼法互草草。老瓮篘新开，山庄地不扫。橘摘檐前枝，鱼网门外沼。远岫出重云，疏林鸣杂鸟。俯仰身世忘，乾坤草亭小。引觞渐颓然，夕阳沈树杪。拂衣辞主人，夹路晚烟袅。凉飔醒醉眸，枝枝红未了。矫首发长歌，清音出林表。良会亦须臾，美景讵常保。不见红叶红，转眼随秋老。寄言素心人，灵根慎自葆。
后渡海诗
作者：钱琦
朝代：清

岛屿湾湾三十六，孤篷夜向湾头宿。残缸未灭鼓鼕鼕，又趁寒潮出海角。海角有路惟青天，海角有水如苍烟。帆幅斜欹高浪腹，船梢倒立远峰颠。中有老鱼跳波出，大者十丈小七尺。腥风怪雨吹幽荒，甲角牙须森剑戟。须臾鲸鳄争潜逃，珊瑚倒影翻银涛。远岸入云青羃羃，荡缨插足绿萧萧。三三两两渔舟聚，习水如飞导前路。汉使秋乘斗畔槎，渔人春入桃源渡。万家烟火画图中，沙礁铁线锁重重。鱼龙窟抱鲲身曲，虎豹关开鹿耳雄。此时正值春光好，绿阴夹岸风搦搦。载得恩波较海宽，回头一望沧溟小。
抵任
作者：钱琦
朝代：清

东洋世界入婆娑，笑领头衔一甲螺。岂合济川充作楫，自甘考绩拙催科。近南气候秋冬少，入俗衣冠傀儡多。为是圣朝宏远化，百年海水不扬波。
抵任
作者：钱琦
朝代：清

四溟中断早潮回，铁板沙礁面面开。天设鹿门严锁钥，地疑蜃气幻楼台。使槎远载春光到，官府喧传上界来。合是前身香案吏，江山管领到蓬莱。
晚从安平渡海归署
作者：钱琦
朝代：清

平堤含夕景，烟树半模糊。乘兴晚唤渡，一叶如飞凫。正值风色好，渡海如渡湖。千丈澄素练，十幅挂轻蒲。沙鲲明渔火，红影透菰芦。上乱星斗宿，纷射鼋鼍居。水气摩荡之，散作千骊珠。横空一钩月，堕入昆崙毹。似欲钓六鳌，惊走小䲓鰅。须臾近彼岸，潮退泥沙淤。沧海幻桑田，轣辘驾牛车。尔时夜气静，万籁归虚无。栩栩不自觉，恍惚凌仙壶。归来犹认梦，好手谁绘图。我夙抱游癖，而为缁尘污。翻身六合外，乃得纵所如。因悟天地大，到处皆蘧庐。心清境自适，底用恋乡闾。嗤彼井中蛙，局局徒拘墟。
有溪
作者：钱琦
朝代：清

有溪不知名，水深与胯接。波平鸥不惊，风匀浪微摺。隔岸孤烟炊，环堤万山叠。愧无舟楫材，听君歌匏叶。
柳泉道中得漫士侍郎留徐州待余之信喜赋长句
作者：钱琦
朝代：清

一片秋云织秋晓，瘦马冲泥行草草。长路二更时梦公，觉视飞鸿在天杪。昨宵带雨入江南，短章欲报双鱼杳。徐州自古号雄封，天上黄河九曲绕。张骞奉使早乘槎，支机片石恣搜讨。我来恰好问河源，定识相逢两绝倒。人生遇合有前缘，我嫌太迟公太早。明朝趋步缓随公，江上数峰青未了。
泛海
作者：钱琦
朝代：清

娲皇断鳌足，元气泄混茫。散作长波涾？杳，不知其几千万里，荡摇大地天为盲。有时飓母胎长长鲸怒，星眸电齿云车雷鼓风轮森开张。尘沙飞扬人鬼哭，往往白昼惨冽如幽荒。往时读海赋，犹疑近荒唐。朅来鹭门一怅望，大叫绝奇狂夫狂。柁楼打鼓长鱼立，船头挂席西风凉。是时郁仪忽走匿，但见天光水色一气摩硠硠。大嶝路最近，小憩古禅房。彼岸倏不见，一叶随波扬。南人自誇乘船惯，不比坐马颠踣难收缰。岂知波恬风静浪息时，起势一落犹有千丈强。长吉心肝尽呕出，但无好句归锦囊。忽然桃浪暖，红影落星光。须臾墨云捲，四顾失青苍。出海与亚班，神色俱仓皇。飞身上桅杪，指南凭针芒。谓言渡海此最险，呵㗵下有蛟鼍藏。去年太守误落漈，鹬如飞凫失侣天外周翱翔。今年将军复遭毒，有如曹兵百万赤壁遇周郎。罗经巽己偶错位，北去弱水东扶桑。我闻此语了无怖，俗子所见皆秕糠。男儿桑弧悬矢志四方，径须腰悬斗印提干将。出入玉门赴沙场，直探虎穴扫欃枪。名勒钟鼎勋旂常，回手抉汉分天章。不然翻身跳出尘坱外，跨鳌骑鹤骖鸾凰。朝游碧落暮沧溟，须弥大界随相羊。谁能瑟瑟缩缩如寒螀。坐令颜鬓凋秋霜。况闻蓬莱方丈咫尺尘隔断，世乏仙骨谁梯航。因风误到更可喜，底用祸福先周详。台阳一番岛，宛在水中央。古称毗舍耶，或云婆娑洋。自从归入版图后，穿胸儋耳咸循良。我来衔命持羽节，要将帝德勤宣扬。兼恐奇才遗海外，一一搜采贡明堂。水程志更更十一，蠡窥管测毕竟绳尺难参量。何奇不有怪不储，且复耳目恣探详。兹游之奇平生冠，东坡快事吾能偿。舟师喘定笑绝倒，喜色转露眉间黄。天鸡一声晓色白，百怪照影争逃亡。不见澎湖见飞鸟，鸟飞多处山云长。三十六岛郁相望，渔庄蟹舍纷低昂。收篷暂寄泊，呼童满引觞。尔雅颓然不知身与世，恍忽栩栩瞬息历九州遍八极，徜徉于无何有之乡。
泛海
作者：钱琦
朝代：清
体裁：古风

娲皇断鳌足，元气泄混茫。散作长波涾𣵺杳，不知其几千万里，荡摇大地天为盲。有时飓母胎长长鲸怒，星眸电齿云车雷鼓风轮森开张。尘沙飞扬人鬼哭，往往白昼惨冽如幽荒。往时读海赋，犹疑近荒唐。朅来鹭门一怅望，大叫绝奇狂夫狂。柁楼打鼓长鱼立，船头挂席西风凉。是时郁仪忽走匿，但见天光水色一气摩硠硠。大嶝路最近，小憩古禅房。彼岸倏不见，一叶随波扬。南人自誇乘船惯，不比坐马颠踣难收缰。岂知波恬风静浪息时，起势一落犹有千丈强。长吉心肝尽呕出，但无好句归锦囊。忽然桃浪暖，红影落星光。须臾墨云捲，四顾失青苍。出海与亚班，神色俱仓皇。飞身上桅杪，指南凭针芒。谓言渡海此最险，呵㗵下有蛟鼍藏。去年太守误落漈，鹬如飞凫失侣天外周翱翔。今年将军复遭毒，有如曹兵百万赤壁遇周郎。罗经巽己偶错位，北去弱水东扶桑。我闻此语了无怖，俗子所见皆秕糠。男儿桑弧悬矢志四方，径须腰悬斗印提干将。出入玉门赴沙场，直探虎穴扫欃枪。名勒钟鼎勋旂常，回手抉汉分天章。不然翻身跳出尘坱外，跨鳌骑鹤骖鸾凰。朝游碧落暮沧溟，须弥大界随相羊。谁能瑟瑟缩缩如寒螀。坐令颜鬓凋秋霜。况闻蓬莱方丈咫尺尘隔断，世乏仙骨谁梯航。因风误到更可喜，底用祸福先周详。台阳一番岛，宛在水中央。古称毗舍耶，或云婆娑洋。自从归入版图后，穿胸儋耳咸循良。我来衔命持羽节，要将帝德勤宣扬。兼恐奇才遗海外，一一搜采贡明堂。水程志更更十一，蠡窥管测毕竟绳尺难参量。何奇不有怪不储，且复耳目恣探详。兹游之奇平生冠，东坡快事吾能偿。舟师喘定笑绝倒，喜色转露眉间黄。天鸡一声晓色白，百怪照影争逃亡。不见澎湖见飞鸟，鸟飞多处山云长。三十六岛郁相望，渔庄蟹舍纷低昂。收篷暂寄泊，呼童满引觞。尔雅颓然不知身与世，恍忽栩栩瞬息历九州遍八极，徜徉于无何有之乡。
浦城坐清流船南不独酌成诗
作者：钱琦
朝代：清

轩然大波来汹汹，千山万山磨铦锋。山与水斗水突怒，雷霆席卷蛟螭宫。天吴海若惊奔冲，短兵狭巷交撑摐。掀翻海藏水倒立，鳌柱孤砥愁无功。一滩未平一滩起，声势益复增强雄。仙人敛手佛避舍，乌啼鸱叫天冥濛。清流船薄薄如纸，铁臂往往矜梢工。一人船头立摇手，指挥如意凭西东。卒尔首尾击则应，一人急起追而从。中央四人齐荡桨，分列左右排军戎。初从石罅盘屈曲，长城敢以偏师攻。忽然一发不可控，衔枚疾走乘天风。尔时从者皆失色，少见多怪心悾忡。我生赋性最愚拙，死生得丧凭天公。壁上观兵真偶尔，芥蒂那复萦胸中。梢工劝我勿开口，翻云覆雨君知否。前头又是恶滩来，估客年年遭击掊。为工一笑起推篷，寂历斜阳明远阜。谈笑风波信有之，不如且尽樽中酒。
海会寺
作者：钱琦
朝代：清

草莽英雄地，楼台歌舞春。荒烟迷断础，净业忏前因。潮长龙归钵，亭空鸟唤人。自今依慧日，无复海扬尘。
游牛首山
作者：钱琦
朝代：清
体裁：七言律诗

青山高傍帝城隈，结客相将命酒杯。石路草香人独往，枫林叶暗鸟频来。江回素练云边出，岩献名花雨后开。临眺莫言归去晚，放歌还上夕阳台。
滩河杂诗
作者：钱琦
朝代：清

忽听惊涛响似雷，水军怒挟海潮回。神矜灵应留奇迹，天纵山川骋异才。寒雨连宵摧落木，夕阳终古照苍苔。从今不怕风波险，直向风波窟里来。
澎湖
作者：钱琦
朝代：清

海上三山未渺茫，竹湾花屿郁苍苍。白沙赤嵌红毛地，绿苇黄鱼紫蟹庄。仰首但观天咫尺，称名食在水中央。古今多少沧桑客，留得残云映夕阳。六六沙湾小似舟，须弥大界一萍浮。收罗日月狂澜里，零落云山古渡头。春水涨时村散网，晓星明处客停舟。蓬瀛不信人间路，犹认仙源是梦游。
澎湖·其一
作者：钱琦
朝代：清

海上三山未渺茫，竹湾花屿郁苍苍。白沙赤嵌红毛地，绿苇黄鱼紫蟹庄。仰首但观天咫尺，称名食在水中央。古今多少沧桑客，留得残云映夕阳。
澎湖·其二
作者：钱琦
朝代：清

六六沙湾小似舟，须弥大界一萍浮。收罗日月狂澜里，零落云山古渡头。春水涨时村散网，晓星明处客停舟。蓬瀛不信人间路，犹认仙源是梦游。
澎湖文石歌
作者：钱琦
朝代：清

茫茫元气虚空鼓，长皮汗漫蛟鼍舞。忽然蓬莱失左股，幻结澎湖拥仙府。秀灵磅礴孕扶舆，沧桑阅历成今古。遂有宝气磨青苍，知是奎星堕沙渚。雷电追取敕神丁，冰雪雕锼运鬼斧。合则成璧分如圭，员或应规方就矩。藓斑隐跃渍璘璘，螺文屈曲旋楚楚。或如端溪鸲鹆眼，或如炎州翡翠羽。苍然古色露精坚，秀绝清姿工媚妩。几案有时烟云供，光怪犹作蛟龙吐。底用珊瑚采铁网，那复夜光誇悬圃。我来海外搜奇材，谁料眼中尽尘土。尘土尘土何足数，此石莫共匣剑处。惟恐神物不自主，夜半飞腾作风雨。
登献花岩
作者：钱琦
朝代：清
体裁：五言律诗

献花岩畔寺，游子数登临。花发年年好，岩深处处阴。风前收落果，坐久换鸣禽。世路何多事，看山偶会心。
秋日登赤嵌城
作者：钱琦
朝代：清

一自兵销日月光，牛皮尺地幻沧桑。空馀芳草埋荒堞，无数残锋卧夕阳。歌扇舞衫春寂寂，海潮山月夜茫茫。重来不尽登临兴，何处秋风是故乡。
袁简斋得余归信以诗寄投次韵奉答·其一
作者：钱琦
朝代：清

声声啼鸟劝提壶，得遂初怀本不图。老树几株闲侣伴，方塘半亩小江湖。筵前奉母攀花舞，醉后呼儿当杖扶。多少邯郸枕上客，问他此乐梦曾无。
袁简斋得余归信以诗寄投次韵奉答·其二
作者：钱琦
朝代：清
体裁：七言律诗

无限离怀托酒卮，挑镫重检箧中词。真如仙爪搔逢痒，那有官声掩到诗。尘积琴樽闲拂拭，园荒松菊急扶持。相将共订名山业，为遣飞鸿预寄知。
袁简斋得余归信以诗寄投次韵奉答·其二
作者：钱琦
朝代：清

无限离怀托酒卮，挑镫重检箧中词。真如仙爪搔逢痒，那有官声掩到诗。尘积琴樽闲拂拭，园荒松菊急抚持。相将共订名山业，为遣飞鸿预寄知。
赤嵌城
作者：钱琦
朝代：清

几历沧桑劫，孤留赤嵌城。有人谈往事，到此悟浮生。地迥云山阔，时平烽火清。不妨残堞上，高枕听潮声。
赤嵌楼
作者：钱琦
朝代：清

旧是红彝地，今成勾曲天。螺旋盘曲磴，树古抱寒烟。日脚浮云外，潮头落槛前。牛皮一席地，芳草自年年。
龙湖岛
作者：钱琦
朝代：清

凉风从西来，幽意散清晓。朝过湾里溪，午上龙湖岛。岛势曲如盘，湖光澄似沼。水气忽荡摇，山云互缭绕。遂有湖中龙，游戏现鳞爪。其上浣云亭，八角撑天表。俯瞰岛与湖，一幅米家稿。坐久不知瘦，夕阳催归鸟。因忆故园山，环湖青未了。廿年牛马走，湖山笑人老。乃于瀛海外，好景恣搜讨。所得偿所失，自计颇不少。凡事有夙缘，益悟造化巧。前望绿迢迢，天涯指芳草。
法曲献仙音·敬次大人题管夫人大士画像韵
作者：钱瑗
朝代：清

著墨句衣，吮毫添晕，腕底香留千古。竹里行吟，月中窥影，愁心问伊知否。竖一指、谈禅也，天花堕如絮。恨难数。更谁怜、梦尘醒后，多少事、赢得几声才女。莫再钟情根，愿来生、重转西土。满眼青莲，是鸥波、曾共游处。悔身无双翼，去伴听经鹦鹉。
清平乐 春日 见继昌《左庵词话》
作者：钱瑗
朝代：清

柳摇花颤。吹遍东风软。好梦惊回莺百啭。天远何如人远。乍寒乍暖无凭。一宵几遍阴晴。猜着天公情性，算他真个聪明。
清平乐 春日 见继昌《左庵词话》
作者：钱瑗
朝代：清
体裁：词

柳摇花颤。吹遍东风软。好梦惊回莺百啭。天远何如人远。乍寒乍暖无凭。一宵几遍阴晴。猜著天公情性，算他真个聪明。
百字令·题桃蹊雪院本
作者：钱瑗
朝代：清

馀生有几，最难得、挨到收梢时节。妨命祗缘才太艳，倒受千般磨劫。锦字缄情，绿华写恨，泪点成红雪。至今溪畔，但闻流水呜咽。遥见狂虏氛中，桃花一骑，绝代倾城色。直算望夫山下殒，栀子同心先结。兵气飞扬，愁云惨淡，魂冷天边月。我来题曲，冻痕冰指如铁。
长亭怨慢·题帝女花院本
作者：钱瑗
朝代：清

问何事，兴亡重谱。为惜琼花，惨遭风雨。几点残山，倩谁来画旧眉妩。杜鹃啼苦，家国恨，从头数。缺陷总难偿，合付与、伤心人补。三五。算年华草草，并向乱离中度。匆匆去也，数不到、旧时宫树。倩絮影、替写愁痕。又生怕、斜阳无主。只一缕情丝，还被犀帘钩住。
宿屈家渡
作者：钱界
朝代：清

灵均久逐江波逝，此地犹传古渡名。众壑分流归一水，悲笳无次逼三更。半生劳役老将至，千载怀人心未平。莫问高阳旧行迹，梦中风露采芳蘅。
宿此庵闻愚上人归自庐山次日访之遇于龙须山中次壁间诗韵
作者：钱界
朝代：清

一粟堪将世界藏，忽从飞锡恣徜徉。寒鸦向晚黏天黑，破叶随风糁地黄。来日何人同此会，去年过我是重阳。亦知泛泛鸥无迹，且喜相逢到上方。
意难忘
作者：钱畹兰
朝代：清

玉貌无双。爱梅花疏影，淡倩成妆。吟笺窗映绿，画箧笔生香。酹夜月，泛湖光，正乐事方长。怅霎时，凄风吹雨，泼散鸳鸯。音容飘渺仙乡。但零纨剩粉，憔悴潘郎。莲波疑小步，铃语讶明珰。徒仿佛，益悲凉。触处断人肠，怎似他、无情草木，荣落相忘。
咏水仙
作者：钱登选
朝代：清

诗书亦自有声香，对尔芳情觉韵长。以素示人还尚白，其中正色更流黄。勿言萧艾修容好，举似灵芝随地良。独夜挑灯深照影，非仙非俗也清狂。
梅箭
作者：钱登选
朝代：清

纷纷梅箭乱纵衡，野鹊来游亦不惊。月挂新弰云作彀，天开画布日为正。几番临水射潮去，半岭穿风破的轻。自是圣朝无用处，何如结子且调羹。
荷钱
作者：钱登选
朝代：清

片片荷钱贴水云，依稀数得又缤纷。漫云铜臭输人笑，可有芳情扑鼻闻。世上蝇头休弄巧，水中蚨影自成群。沙鸥最是忘机侣，惯看何曾取一文。
挽任兰生公
作者：钱禄曾
朝代：清
体裁：联

为苍生起，应大府求，斯人不寿朝野惜；感鲍子知，受荀君托，如我空怀饥溺忧。
和杨又衫秋兴原韵兼送亦庆
作者：钱福炜
朝代：清
体裁：七言律诗

叶战庭梧客梦惊，庐陵应起赋秋声。居山事业陶宏景，咏史诗篇阮步兵。磨炼须知天不薄，艰难翻使念能平。与君且向清流住，一笑临风濯我缨。
和杨小园秋晚偶成原韵
作者：钱福炜
朝代：清
体裁：五言律诗

远峰半规隐，霜叶一林酣。云梦吞八九，雁声时两三。疏钟不知处，人语在村南。回首长歌地，秋空月映潭。
春阴
作者：钱福炜
朝代：清
体裁：五言律诗

雾锁村难辨，天低树欲笼。人家云水里，古寺有无中。湖草迷烟绿，山花带雨红。幽居无一事，种竹且呼僮。
杨子安新开小轩相居汤海珊赠以诗即步原韵率成一律
作者：钱福炜
朝代：清
体裁：七言律诗

携家江上结蓬庐，喜傍畸人水竹居。十亩平湖三亩宅，一床明月半床书。闲听鸟语成幽适，卧看云还自卷舒。谢朓新祠清入骨，诗心浑欲胜芙蕖。
步杨秉卿原韵
作者：钱福炜
朝代：清
体裁：五言律诗

小隐闲鸥梦，高踪此处寻。豆花篱角护，琴韵草堂深。雨足湖平槛，秋高月逗林。水村多逸趣，相对涤尘襟。
江行
作者：钱福炜
朝代：清
体裁：五言律诗

我去归程急，舟行旁绿杉。江流森怪石，丝雨湿征衫。霞落明孤屿，风生急去帆。燕知怜客意，相慰语呢喃。
登高写怀
作者：钱福炜
朝代：清
体裁：古风

登高见万里，时可豁我襟。天地一何阔，沧海一何深。世路多荆榛，雄心伤古今。蛟龙潜大泽，鸿鹄翔远岑。抱此七尺驱，终当有赏音。
秋日闲行闻鸣禅有咏
作者：钱福炜
朝代：清
体裁：七言绝句

岸旁残柳晓烟笼，几处蝉声响碧空。只为居高声自远，非因近日藉秋风。
秋海棠
作者：钱福炜
朝代：清
体裁：七言绝句

深红浅绿倚重栏，蕊晕朝霞秀可餐。不与时花争俗艳，独留春色待秋看。
避氛海陵倏又秋至感时兼以自感用杜少陵秋兴第四首第七首韵·其一
作者：钱福炜
朝代：清
体裁：七言律诗

世事浑如一局棋，旁观空作楚囚悲。苏公谠论谁登牍，杜老悲歌为恸时。三辅闲中围未解，六龙天上驾还迟。丹青零落麒麟阁，回首当年有所思。
避氛海陵倏又秋至感时兼以自感用杜少陵秋兴第四首第七首韵·其二
作者：钱福炜
朝代：清
体裁：七言律诗

何年身建救时功，虚掷年华逆旅中。水驿篷窗山驿店，夜程霜月晚程风。深秋岸荻花飞白，返照江枫叶染红。最是异乡无限思，强听巴曲啭巴翁。
十二月廿四日立春有怀渔庄漆林两兄京师
作者：钱福胙
朝代：清

昨夜东风生绮陌，朝来采燕簪轻帻。人间可乐又逢春，日下还怜未归客。青旗繁会阗燕郊，黄罗蹀躞翻云翘。夕阳鞍马忽四散，寒镫相对风萧萧。忆昔杨盘会食时，堂中白玉传青丝。三年两地萦梦寐，一尊千里同愁思。折梅远寄何人将，仰天但见群鸿翔。人生安得如汝乐，飞鸣到处皆成行。
夏日偶成
作者：钱福胙
朝代：清

百年老树对深庐，绿意方浓画不如。檐鸽有声将哺候，林蝉无力试鸣初。日长差喜添儿课，性懒生憎答客书。一枕故园清梦熟，起来斜照满庭除。
宝镜词
作者：钱福胙
朝代：清

尘封宝镜光辉歇，一片浮云滓明月。细调铅汞试重揩，轻痕转眼随风没。朝来启视无纤瑕，当窗照见颜如花。祇怜艳质易衰朽，青铜伴影辜韶华。吁嗟乎，青铜拂拭光仍在，韶华一去时难再。
水车
作者：钱福胙
朝代：清

携来龙骨事西畴，蓄溉兼宜制特优。漉漉蟠旋同转轴，声声雅轧等鸣辀。回头忽盎千陂水，著脚如乘万里流。雨我功成秋色晚，却连荦确枕沙洲。
滠口题壁
作者：钱福胙
朝代：清

策蹇重循使驿程，薄寒天气怯吟情。行来大似蹋牛迹，卧后那堪闻雁声。酒罢深杯非澹泊，镫留暗蕊不分明。愁人一夜浑无寐，赢得霜髭三两茎。
秋柳
作者：钱福胙
朝代：清

岁岁红亭送别筵，千条齐映碧云天。曲江今日重回首，只有寒鸦与暮蝉。
寒柳二律示南菁同舍诸友，并索和章
作者：钱福那
朝代：清

柔枝不复态依依，景色萧疏事尽非。对酒愁多人易醉，打门叶满客来稀。残鸦有影寒塘过，断雁无声远塞飞。唱到阳关应洒泪，边陲曾否到征衣。前番飞絮又飞花，此日荒凉捲白沙。谁向离筵吹短笛，怕从古驿听悲笳。寒威欲逼酸风起，暖意无多夕照斜。留得柔情千缕在，春来依旧占繁华。
寒柳二律示南菁同舍诸友，并索和章·其一
作者：钱福那
朝代：清

柔枝不复态依依，景色萧疏事尽非。对酒愁多人易醉，打门叶满客来稀。残鸦有影寒塘过，断雁无声远塞飞。唱到阳关应洒泪，边陲曾否到征衣。
寒柳二律示南菁同舍诸友，并索和章·其二
作者：钱福那
朝代：清

前番飞絮又飞花，此日荒凉捲白沙。谁向离筵吹短笛，怕从古驿听悲笳。寒威欲逼酸风起，暖意无多夕照斜。留得柔情千缕在，春来依旧占繁华。
梦祝吏香师
作者：钱福那
朝代：清

惆怅夜三更，朦胧睡未成。介然忘已死，果尔见先生。面目而今瘦，言谈似旧清。醒来原一梦，无语定双睛。
游虎邱题吴王试剑石
作者：钱福那
朝代：清

铸得干将试及锋，虎邱挥处剑生风。至今一片痕摧白，当日千星火迸红。宛似切泥陶舍外，俨同饮羽石棱中。生公讲处留遗迹，已化神龙入碧空。
琴川辞，季君梅太史留宴丹魁堂，集杜赠幼梅
作者：钱福那
朝代：清

远送从此别，高歌泪数行。丈人叨礼数，祖席倍辉光。兴与烟霞会，风生锦绣香。夜阑接软语，欲罢不能忘。
送汤芹生之官浙江
作者：钱福那
朝代：清

南北耸层峦，钱塘夕照寒。故家原在此，今友起为官。回首追谈笑，从兹振羽翰。他年归故里，我藉问临安。
集杜寄杨少陵
作者：钱福那
朝代：清

良友昔相于，吟诗正忆渠。即今千种恨，不寄一行书。旧好何由展，新知已暗疏。长为万里客，跋涉体何如？
集杜挽郑荐甫
作者：钱福那
朝代：清

生死论交地，情亲独有君。读书破万卷，高义薄浮云。素幔随流水，书签映夕曛。草堂杯酒在，把剑觅徐君。
寿业师王一如先生七十，即次先生自寿诗韵
作者：钱筮离
朝代：清

山入蓬莱别有春，婺星焕彩助精神。乌衣开第门楣旧，鸿渐占爻羽翰新。兰桂吐芬佳士坐，乔松齐寿列仙身。自惭再世渊源印，未若真传得马伸。
度梨关
作者：钱纫蕙
朝代：清

迢递逾梨岭，肩舆胜驽骖。雄关限闽越，幽境极东南。地暖常多雨，云开忽作岚。乡闾望不极，聊复上岩龛。
征怨
作者：钱纫蕙
朝代：清

万里胡天断鸟飞，年年策马未言归。西风吹急笳声咽，历乱黄沙满铁衣。
新安江行
作者：钱纫蕙
朝代：清

乘潮渡渔浦，沓嶂夹江濆。下瞰绿波影，能令纤芥分。筏移疑入镜，碓落自舂云。听尽潺湲水，滩高易夕曛。
秋柳
作者：钱纫蕙
朝代：清

江潭憔悴几枝横，秋雨秋风怆别情。犹拟攀条贻远道，可怜玉笛不成声。
野望
作者：钱纫蕙
朝代：清

偶向东郊望，萧条物候非。云连山一色，木落雁同飞。岁月愁中促，音书天末稀。感时情不极，惆怅返柴扉。
五更渡洛水
作者：钱维乔
朝代：清

翠羽明珰梦未真，寒皋空有水粼粼。马头一片将残月，曾照黄初作赋人。
游石门观瀑
作者：钱维乔
朝代：清

夙吟太白诗，遂理谢公屐。远上穷秋岩，双崖忽中辟。云泉窦天半，飘洒万丈壁。仰见银虹飞，到地素影激。四山黯欲雨，一线垂日色。坐久寒生衣，石气森渐逼。雁山两龙湫，揽胜快乍历。复此续幽兴，欲去意屡惜。解缆寒滩鸣，清响傥未隔。
雨夜与梦钿坐话
作者：钱维乔
朝代：清

几日西窗雨，天涯尚许同。关河双泪外，骨肉一镫中。短发难消酒，哀音易坠鸿。明年见春草，好与数飘蓬。
游元朔山汇诗品
作者：钱维伦
朝代：清

大道日往，妙机其微。饮之太和，独鹤与飞。巫峡千寻，走云连风。天地与立，神化攸同。是有真迹，如不可知。要路愈远，幽行为迟。碧山人来，横绝太空。超以象外，得其寰中。娟娟群松，下有泉流。载行载止，空碧攸攸。脱巾独步，时闻乌声。所思不远，大河前横。月出东斗，好风相从。太华夜碧，人闻清钟。金撙酒满，共客弹琴。海之波澜，山之嶙峋。大风捲水，材木为摧。萧萧落叶，漏雨苍苔。少有道契，终与俗违。如将白云，清风与归。生者百岁，相去几何。何如尊酒，日往烟萝。
定远山行见田间蓄水有法禾黍畅茂即事述怀
作者：钱维城
朝代：清

山田上下如划棋，十步五步沟通池。农家父子水为命，蓄积升斗同金资。节宣起闭重分寸，兼察地势分高卑。自然服习等卧起，非有智巧夸神奇。气疏每至风雨好，泽润并得疠札稀。扬州厥土惟涂泥，田实下下经所嗤。沟渠未失古遗意，东南财赋天下推。北方惰农亦锄犁，禾生满野无町畦。关门枕肘问晴雨，嗷嗷开口凭天时。禹勤畎浍首兖冀，谁其隳者不可稽。遐哉卫李安所责，荆吴亦岂当年基。屡烦明诏拯疮痍，亦有使者纷躯驰。奉行岂必尽不善，事等创造惊愚黎。中丞崔公纪昔分陕，下令凿井民犹咨。于今稍稍食旧德，乐成图始理则歧。况今屯种逾安西，轮台蒲海咸得治。遂人潴舍职不讲，奚取百万供军资。安得九扈官农师，赤坟白壤泽毕陂。游谈莫问是与非，滮池汩汩禾离离。男耕女馌不敢嬉，三钱斗米何足希。
属疾寄曹剑亭
作者：钱维城
朝代：清

微疴如小隐，闭户即山林。节序抛孤枕，生涯剩苦吟。霜中群木尽，雨后一镫深。持此萧闲味，应符静者心。
桃花岭
作者：钱维城
朝代：清

陟巘疲千盘，幽壑屡延伫。遥见前山人，招手可共语。层峰起趼下，琐碎不可数。白云滃其间，倏忽若吞吐。深秋无定风，容易作晴雨。石窄滑不支，涧深危敢俯。螺旋已无径，蚁附复可取。人生苦局促，撇捩羡鸟羽。未尽三十程，曦轮过停午。
观瀑
作者：钱维城
朝代：清

灵泉窦云根，飞洒自天半。初如匹练下，触石遂零乱。飘萧恍雨霰，隐约冒菭藓。雾气幂虚亭，霏微著几案。潭底无定珠，东西湿遥岸。客游凉素里，屡欲衣裳换。失口讶垂虹，惊风忽中断。雷霆乍砰击，琴筑复疏散。谁喷冰雪怀，高唱接云汉。太白今则遥，翘首再三叹。
雨后过平阳县
作者：钱维城
朝代：清

雨过空翠滴，风转弱云低。一路杏花发，满山春鸟啼。人家斜崦口，城郭夕阳西。不信尘中得，行行惜马蹄。
癸丑夏五避海氛于秦氏水渠之含晖阁即事成句
作者：钱维桢
朝代：清

故乡重到月初斜，觅得深林便作家。高阁上齐横岸柳，疏篱曲护小池花。乱山隐隐围村屋，流水声声杂纬车。最是主人情意好，移樽新晕颊边霞。几向深公试买山，碍人芳草不须删。移花圃畔呼童莳，踏月溪边送客还。石砚尘生缘意懒，萱帷病减觉身闲。推窗日日登楼望，思在渔樵半席间。
癸丑夏五避海氛于秦氏水渠之含晖阁即事成句·其一
作者：钱维桢
朝代：清
体裁：七言律诗

故乡重到月初斜，觅得深林便作家。高阁上齐横岸柳，疏篱曲护小池花。乱山隐隐围村屋，流水声声杂纬车。最是主人情意好，移樽新晕颊边霞。
癸丑夏五避海氛于秦氏水渠之含晖阁即事成句·其二
作者：钱维桢
朝代：清
体裁：七言律诗

几向深公试买山，碍人芳草不须删。移花圃畔呼童莳，踏月溪边送客还。石砚尘生缘意懒，萱帷病减觉身闲。推窗日日登楼望，思在渔樵半席间。
题庭梧玩月图二首
作者：钱维桢
朝代：清

携铛小住板桥东，诗酒流连笑语通。忆否夜深凭槛坐，一轮明月两家同。应门有子乐三余，百尺高梧学士庐。独坐石边无底事，兴来时课数行书。
题庭梧玩月图二首·其一
作者：钱维桢
朝代：清

携铛小住板桥东，诗酒流连笑语通。忆否夜深凭槛坐，一轮明月两家同。
题庭梧玩月图二首·其二
作者：钱维桢
朝代：清

应门有子乐三余，百尺高梧学士庐。独坐石边无底事，兴来时课数行书。
题画蟹
作者：钱美
朝代：清

说是潭塘金爪蟹，邻翁分送到吾家。今朝好过黄花节，只少一壶酒未赊。
怀陆费季斋表姊
作者：钱聚瀛
朝代：清

重逢应有喜，何事转生悲。我已愁如许，君今鬓有丝。纵图良晤久，先恨别离时。拟卜墙东舍，终身共咏诗。忆昔联床夜，相携意最殷。更阑频剪烛，兴到总论文。落拓谁怜我，知心独有君。莫嫌书札杳，操纸思缤纷。
怀陆费季斋表姊·其一
作者：钱聚瀛
朝代：清

重逢应有喜，何事转生悲。我已愁如许，君今鬓有丝。纵图良晤久，先恨别离时。拟卜墙东舍，终身共咏诗。
怀陆费季斋表姊·其二
作者：钱聚瀛
朝代：清

忆昔联床夜，相携意最殷。更阑频剪烛，兴到总论文。落拓谁怜我，知心独有君。莫嫌书札杳，操纸思缤纷。
放言
作者：钱聚瀛
朝代：清

白云出没山之巅，中有仙客如枯禅。眸子炯炯衣蹁跹，粲然启齿呼我前。我憎凡俗再稽首，仙人隔云更招手。呼尔来，勿尔咎，海边明月难常圆，仙子岂无尘中缘。今来适尔谪数满，携尔且住沧海边。充肠鱼肉应厌饫，药苗芝草常新鲜。人间浊酒那可饮，何如山中一勺飞来泉？荆山之鼎，紫金之丹，授尔宝诀能延年。丹成服食皆神仙，翻然驾鹤冲高天。不知天阙近，但觉天风寒。两行天乐遥相引，调笙握管乘青鸾。下窥尘世在何所，黄云白雾交漫漫。下臣有一语，愿得上帝然。不作朱门之贵客，愿作蓬莱之云烟。
满江红·题圣月兄归来图
作者：钱肃图
朝代：清
体裁：词

断水残云，留不住、并州羁客。且收拾、新亭孤泪，江滨吟魄。下榻漫淹徐孺子，归来好赋陶彭泽。把柴门、遥向夕岚开，餐山色。水绕屋，渔灯白；云满袖，诗筒碧。更斗茶僧舍，寻□村北。半卷阴符摩醉眼，一编心史图秋壁。有袁安高卧在东邻，堪投迹。
千秋岁·次韵赠王君丹麓
作者：钱肃润
朝代：清
体裁：词

星移物换，百岁过将半。人世事，沧桑变。功名屠狗易，词赋雕虫贱。闲看取，浮云天际频舒卷。正喜逢清宴，菊蕊开零乱。堪娱乐，休悲叹。本无骑鹤想，且适持螯愿。须信道，人生若梦无非幻。
喜迁莺·和陆尽思四十初度，原韵奉赠
作者：钱肃润
朝代：清
体裁：词

风尘驰逐，叹时物迁移，新红故绿。过隙如驹，流光似电，那晓醉多醒独。达人自能忘世，守己居然为谷。报初度，正青阳方转，岂因年蹙？迈轴，羡我友独寤寐，言不受北山辱。诗就长吟，兴来清啸，却喜林间多竹。鸿渐杜门茶饮，鲁望乘舟书束。趋良会，好追芳前哲，逍遥云麓。
喜迁莺·题荆溪小隐图，赠林天友别驾
作者：钱肃润
朝代：清
体裁：词

荆南山麓，看烟树苍茫，层楼叠屋。中有高人，呼之不出，共说其人如玉。阳羡茶真可爱，九里水原非浊。暂栖住，任逍遥容与，为盘为谷。不俗，算自昔宦隐名流，争向溪边宿。杜榭犹存，任台在望，山为苏公称蜀。君复结庐到此，恰尔追芳齐躅。是图也，置五云罨画，平添一幅。
小重山·咏徐用王斋中灵壁石
作者：钱肃润
朝代：清
体裁：词

是处飞来又一峰。何人雕琢就？夺天工。四时风雨气空濛。砚屏侧，疑欲起蛟龙。蓄石傲坡翁。仇池虽有色，响难同。南州孺子乐其中。不须拜，好友愿相从。
念奴娇·戏为九龙与九烟问答词，时黄九烟有九峰舆十峰相谑词见赠
作者：钱肃润
朝代：清
体裁：词

吾侪龙种，任峰头个个，腾云兴雾。顷刻飞烟成九点，好似星罗棋布。公亦犹人，安能多口，喷出烟无数。摅词掞藻，恐徒然拾馀唾。公乃大笑而言，神龙无首，岂若君浮露？五岳层层方寸起，笔底千山奔赴。为雨为云，霎时骤至，惹得天公怒。九峰众服，从今愿结心素。
念奴娇·送陈其年归荆溪
作者：钱肃润
朝代：清
体裁：词

君才如此，是天生人物，从来希有。屈宋于今成鼎立，子建平分八斗。疋马燕台，联镳菟苑，赋出争傅口。乌丝新调，傲他秦七黄九。忆昔意气拿云，文章腾焰，直唾功名手。此日雄心犹肮脏，每对青天搔首。俄上龙山，寻过鸿水，访我烟霞友。来朝归去，且倾今夜杯酒。
惜馀春慢·和徐竹逸花溪即事韵却赠
作者：钱肃润
朝代：清
体裁：词

乘兴寻芳，晴丝不断，忘却春光将老。争传茂苑，花事澜翻，怎耐一天风扫？齐女门前有园，白白红红，不知多少。更轻盈杨柳，绿阴深处，暗藏苏小。入门后，亭阁参差，游人稠沓，总向花溪喧闹。幼舆独坐，丘壑增妍，燕语莺声俱好。整日挥毫赋诗，把酒论文，二三年少。取阳春曲送春归，春色依依回绕。
松风萝·王丹麓有书怀词，索和却赠
作者：钱肃润
朝代：清
体裁：词

当醉欲眠，遇饥求食，随缘最是便宜。羡尔高人无系，悠悠将任其之。咫尺西湖，看白苏堤上，雨过红肥。松风一卧，不位蚁梦，定是柯棋。觉后茫然有失，惟闻鹤怨猿啼，急起披衣。接洞箫舒啸，断送嗔痴。
水调歌头·秋夜怀陆荩思司铎束瓯，用苏东坡原韵
作者：钱肃润
朝代：清
体裁：词

华盖山高矣，渺若洞中天。容成曾许相见，会面在何年？我欲乘风访道，只恐丹台石室，炉灶已灰寒。此日空惆恨，盼望斗牛间。谢巘上，春草梦，白云眠。临流一镜，笑看池水璧同圆。时有春秋冬夏，教有诗书弦诵，乐事总称全。今夜江心里，月色正娟娟。
沁园春·题丁药园采芝图
作者：钱肃润
朝代：清
体裁：词

我见丁君，太白东坡，疑其后身。奈花笺甫赐，空承主眷，金莲方照，徒叹卿文。儋耳苍茫，夜郎惨淡，万里归来故国春。那堪羡，羡吴山越水，做散仙人。一朝厌弃风尘，向何处桃源去问津？念高车驷马，其忧甚大，幽林邃谷，此乐为真。采者芝舆，绮园安在？共说皤皤入漠廷。君行矣，恐图形徵访，正具蒲轮。
沁园春·题袁重其负母看花图，和纪伯紫韵
作者：钱肃润
朝代：清
体裁：词

循彼南陔，厥草油油，北堂在前。睹穿帘舞燕，楼檐宿鸟；夕来朝去，娱悦高年。陆绩思亲，仲由孝养，橘可怀兮米负肩。真堪羡，喜慈颜如旧，儿鬓初斑。婆娑地上金仙，看膝下蹁跹乐事全。正熏风池馆，端阳佳节；葵榴满放，杨柳三眠。绢拂鹅溪，笔推龙爽，点染韶光景更妍。留题遍，想莱衣戏彩，旷世同传。
洞庭春色·送华吏部凰超公入华孝子祠
作者：钱肃润
朝代：清
体裁：词

我过堂前，一翁危坐，凛若明神。看头颅如雪，居然总角；丰容柔娈，未琢天真。俄报一翁堂下至，俨肃肃，峨冠博带身。群相羡，是先朝故老，当代完人。溯源厥惟曰孝，孝子后更有忠臣。叹发肤顶踵，皆君之赐：全归全受，且慰吾亲。国破君亡何所有？留一发，聊将挽万钧。那知后日，祠坛配祀，俎豆莘莘。
渔家傲·雨窗同杜茶村即席奉赠，用范文正公韵
作者：钱肃润
朝代：清
体裁：词

举目山河曾否异，风狂雨骤夫何意？报道卧龙眠欲起。深泽裹，若逢三顾门毋闭。家在隆中相近里，石头一望无归计。终夜唤天还蹋地。浑不寐，直须信到方收泪。
满庭芳·送汤中丞潜庵公入东林道南祠
作者：钱肃润
朝代：清
体裁：词

旧院东林，沧桑陵谷，翻云覆雨方晴。一朝营造，救度也耎薨。丽泽规模整肃，祠堂内、丹艧梁楹。惊相告、俄傅檄至，不日报功成。丙寅，夏四月，中丞北上，迫趣王程。过林间停辙，讲道杨亭。今岁戊辰春日，云旗风马忽来迎。到门后，龟山降席，促膝话平生。
满江红·戴耘野高士六十初度寄赠
作者：钱肃润
朝代：清
体裁：词

聚散无常，忆当日、同行携手。遇知己、探梅寻菊，赋诗饮酒。风月江山都是主，鱼虾麇鹿呼为友。共陶然、朝夕任逍遥，今何有？我碌碌，风尘走。君寂寂，书帷守。报初周花甲，中秋时候。翠色方铺寒府内，紫霞正设同亭右。问素娥十辈驾鸾来，相逢否？
满江红·题徐用王躬耕图，和余广霞韵，是岁值大水
作者：钱肃润
朝代：清
体裁：词

拍浪天浮，柴门外、江涛新涨。经水道、平添数尺，幸而无恙。荷锸也须耕月下，带经却惯锄云上。看载筐、及筥自南来，伊谁饷？瞻绿野，清波漾。樵父泣，渔翁唱。羡庞妻作黍，陶公成酿。曳索有时还著屩，挂钱无事将携杖。问徐孺、稼穑近如何？图难状。
满江红·题江上外史小影赠荆默庵，时默庵为江阴学博
作者：钱肃润
朝代：清
体裁：词

浩浩洪流，到今日、波恬浪息。看一带、云烟黯淡，翠峰屏立。渔艇凫舟浮水面，鸥汀鹤渚群飞出。坐江头、把卷独长吟，情脉脉。貌严重，神飘逸。气沉雄，才宏硕。本玉皇香吏，金銮仙籍。暂向江于称外史，品题山水无谀笔。论人物、上下几千年，延陵一。
满江红·题金治文秋林诗思图，和陈伯驺韵
作者：钱肃润
朝代：清
体裁：词

秋水盈盈，几回望、海流川曲。谁道是、臣之居也，非舟非屋？之子在焉呼不出，人遐尚喜音毋玉。待书成、万卷映缥缃，登芸局。何必种，王猷竹？何必采，陶潜菊？但枫林欇欇，声和琴筑。醉后厌寻槐穴蚁，梦来懒覆蕉湟鹿。任悠游，永日以忘年，唯君独。
画堂春·上巳薛圜辅斋中社集，即景用秦少游原韵
作者：钱肃润
朝代：清
体裁：词

千丝万绿柳梢长，朱廉掩映斜阳。花须蜂恋蝶含香。点缀新妆。争耐封姨少女，浪吹竹泪飘湘。春光黯淡问衣裳。好费商量。
百字令·和史蘧庵太史见赠原韵
作者：钱肃润
朝代：清
体裁：词

孤踪清节，任高飞遐举，龙潜云逸。国破家亡何所有？剩得董南真笔。大义君臣，同心兄弟，忠孝由中出。逍遥尘外，叹时人似沙虱。何必天子书门，有司供直，始可称华密。闻说荆溪风土厚，好借城边廛一。老妪情亲，东坡住稳，终日吟摇膝。俄傅唐贡，产茶更产芝术。
百字令·祝徐学士母亲太夫人寿
作者：钱肃润
朝代：清
体裁：词

玉峰葱翠，看涓涓秀气，回环东海。虎跃龙骧众说道，徐氏门庭踵起。兄弟同朝，三人学士，鼎鼎何其美。高堂有母，教成时至于此。昔年迎到京畿，崔邠亲导，乐也荣无似。今日潘安舆复御，好向家园周视。或泛西湖，还游天竺，一子常依矣。五云多处，望南山更光彩。
百字令·赠徐竹逸
作者：钱肃润
朝代：清
体裁：词

金銮仙品，叹遭逢不偶，竹溪同逸。兴到淋漓挥翰墨，急起临泉浣笔。寄傲琴书，陶情山水，风雨何妨出？飘翩尘外，笑时人处裈虱。闻说游宦滇南，碧鸡金马，峰嶂何冥密。携取烟岚归正好，掩映荆南如一。水榭风清，琴台云绕，在在堪容膝。茶香樱熟，不须海上芝术。
百字令·赠曾青藜诞日，和杜茶村韵
作者：钱肃润
朝代：清
体裁：词

频年作客，记长安花市，灯楼常共。自过兰陵悬百里，但听鸟鸣莺哢。嵇吕相思，张高迷路，做得寻朋梦。朝来至止，衔杯为尔情重。正是月贯精阳，节逢天贶，天上红云动。报道麒麟生此日，孔氏元来亲送。沂水清风，嘉祥正派，流向江西纵。傅家画省，到今应有池凤。
百字令·赠黄珍百，时珍百为安仁令归
作者：钱肃润
朝代：清
体裁：词

近来彭泽，赋田园归去，陶然身逸。百本沅兰当五柳，兴到吟诗摇笔。二仲寻盟，三高作伴，山水之间出。天然性癖，不堪岂为多虱？曾记结缟家乡，联镳京里，异地情偏密。阳羡风光君占取，招得九龙人一。玉女潭遥。张公洞窈，何处堪容膝？松涛声彻，可能假我仙术。
踏莎行·广陵桑楚孰斋中同杜茶村、邓孝威、宗鹤问赭子咏杏，和秦少游原韵
作者：钱肃润
朝代：清
体裁：词

隋苑迷楼，曲江问渡。芜城景色今何处？路人遥指杏林来，春光点染还非暮。携手联翩，此心如素。封花啸味觞无数。忽然齐唱踏莎行，依依耐可花间去。
关山道中
作者：钱良择
朝代：清

于役方知行路难，兼程莽莽过重关。鸟随落叶下枯树，人带夕阳穿乱山。废耒江淮愁木酪，荷殳秦楚盼刀环。季鹰岂有封侯骨，甘弃莼鲈去不还。
寄内
作者：钱良择
朝代：清

六分春色四分过，梦断家山近若何？九陌莺花情绪少，十年夫妇别离多。无方贤俊皆簪笔，有道乾坤渐止戈。只有恨人归未得，镜奁闲杀旧青螺。
得剑村寄怀诗次韵答之
作者：钱良择
朝代：清

亦知信美非我土，谁说狂夫不忆家？昨夜客窗风雪里，梦归山馆种梅花。
江州晚眺
作者：钱良择
朝代：清

船泊浔阳日未西，琵琶亭上检留题。六朝帆影飞鸥鹭，九派江声动鼓鼙。逐客隐君踪迹尽，战云歌月古今迷。匡庐苍翠浮空出，饱看还嫌面目低。
观小妓娟娟舞剑作
作者：钱良择
朝代：清

蛾眉有英雄，晚妆脂粉薄。短鬓白衣裳，窄袖锦缠缚。背人紧湘裙，端捧莲花锷。请为当筵舞，佐此良宵乐。取笔渍砚池，授客使分捉。舞急各蘸洒，客漫应曰诺。小立寂无言，左右度展拓。微卓蛮靴尖，撒手忽然作。初如双玉龙，盘空斗拿攫。渐如曳匹练，旋绕纷交错。须臾不见人，一片寒光烁。直上惊猿腾，横来轻燕掠。胆落迂儒愁，倾心壮士怍。羸童缩而遁，奸人战欲疟。墨洒密雨丛，笔败砚池涸。罢舞视其身，点墨不能著。嫣然泥人怀，腰肢瘦如削。
击鲜行
作者：钱芳标
朝代：清
体裁：古风

吾乡城郭沧溟畔，亲故朝朝击鲜宴。乐事濠梁未足夸，嘉名丙穴无劳羡。沪渎滩平斥卤多，主人结网胜熬波。苍茫直下冯夷窟，烟雨常闻《欸乃歌》。河豚贩后芦芽出，春潮蹴岸春云热。筐覆吴趋窖里冰，刀飞少妇厨中雪。已道鲥鱼色似银，况兼石首烂金鳞。曲米渍成鲟枕脆，豉羹调出箬腴新。此时鱼税充公府，津市鸣桡复挝鼓。浅筏轻舠弄水儿，高樯巨舶开洋贾。别有泥沙困豫且，脂膏然炬骨专车。牵鬐力费千夫蹶，曝腊家分半载储。朅来岛屿孙卢扰，斥堠传烽接三泖。都护旌旗只戒严，渔郎罺罟空施巧。萧萧戍角满汀洲，丽罶寒星炯不收。无复钓鳌陈水犗，惟看驱马散沙鸥。海错经年不到眼，充牣临渊那供馔。一片才沾食指腥，百锾早破中人产。舍人顑颔滞燕台，比目王馀赋强裁。张掾秋风频怅望，冯生弹铗未归来。挑灯与客论终夕，语罢沧桑感畴昔。下箸谁消易水樽，解钱且换滦河鲫。近喜波臣静不扬，东南早晚撤边防。盘餐饱饫故园味，醉卧溪梅野竹旁。
击鲜行
作者：钱芳标
朝代：清

吾乡城郭沧溟畔，亲故朝朝击鲜宴。乐事濠梁未足夸，嘉名丙穴无劳羡。沪渎滩平斥卤多，主人结网胜熬波。苍茫直下冯夷窟，烟雨常闻《欸乃歌》。河豚贩后芦芽出，春潮蹴岸春云热。筐覆吴趋窖里冰，刀飞少妇厨中雪。已道鲥鱼色似银，况兼石首烂金鳞。麴米渍成鲟枕脆，豉羹调出箬腴新。此时鱼税充公府，津市鸣桡复挝鼓。浅筏轻舠弄水儿，高樯巨舶开洋贾。别有泥沙困豫且，脂膏然炬骨专车。牵鬐力费千夫蹶，曝腊家分半载储。朅来岛屿孙卢扰，斥堠传烽接三泖。都护旌旗只戒严，渔郎罺罟空施巧。萧萧戍角满汀洲，丽罶寒星炯不收。无复钓鳌陈水犗，惟看驱马散沙鸥。海错经年不到眼，充牣临渊那供馔。一片才沾食指腥，百锾早破中人产。舍人顑颔滞燕台，比目王馀赋强裁。张掾秋风频怅望，冯生弹铗未归来。挑灯与客论终夕，语罢沧桑感畴昔。下箸谁消易水樽，解钱且换滦河鲫。近喜波臣静不扬，东南早晚撤边防。盘餐饱饫故园味，醉卧溪梅野竹旁。
清明偕钟宛兄展墓有感
作者：钱芳标
朝代：清

往事苍凉不可论，伤心絮酒拜松门。三千里外孤儿泪，二十年来国士恩。华表日斜巢鹤返，土花春绣石麟存。殷勤幸接连枝会，漂泊天涯有弟昆。
清波引·用白石韵
作者：钱芳标
朝代：清
体裁：词

送君南浦，饮君酒、为君楚舞。柳眉几许，和烟向人妩。翠被那曾暖，又逐青丝吹去。劳劳亭外斜阳，是千古、断肠处！
珊鞭付与，板桥滑、骄马慢度。后期真否？倩霜雁传语。高唐梦回泪，一半荒台残雨。便算檗树莲心，辨来非苦。
舟行太湖
作者：钱芳标
朝代：清

载酒横塘路，晴和破客颜。忽惊天上坐，知出具区湾。洲渚春烟渺，凫鸥夕照闲。中流问渔者，何处是包山？
长椿寺病马行
作者：钱芳标
朝代：清

招提二马一马病，腕折蹄长气犹劲。伏枥虽虚千里心，脱鞿翻适长林性。人言此马初买时，射堂陈孔蹀躞驰。双瞳夹镜耳批竹，青丝为络黄金羁。孟门坂峻羊肠滑，骏足豗隤一朝蹶。昔夸金埒云满身，今同洮水冰伤骨。负盐驾鼓力不任，豢养却依支道林。天晴放饮井泉白，春晚卧嘶园草深。君不见长安城中千万骑，飞尘蹴天光照地。长鞭短策无不施，齿老旋随敝帷弃。又不见将军铁驷来渥洼，东行沧海西流沙。苜蓿虽衔不遑食，功成鹊印归虎牙。何如此马辞骖服，纵病还同塞翁福。身闲早得华山归，害去讵劳襄野牧。乃知不材造物怜，豫章见斫樗散全。无用之用世罕识，达哉庄叟何其贤！
饮恒素堂赠胡其章先生
作者：钱芳标
朝代：清

娄东谏议绝代无，英姿落落虬龙须。大叫留宾劝宾饮，红梁美酒盈玉壶。此时正值三伏时，华堂豁达生凉飔。科头赤脚摇大扇，一饮一石安足辞。吾闻昔壶公，悬壶汝南肆。又闻韩伯休，妇女知姓字。君也高义真似之，不然何为思远志？采药已逐荆蛮人，停杯偶说前朝事。忆得前朝苦征战，烽火频年逼畿甸。同时通籍十六人，承恩入对文华殿。殿头痛哭议南迁，左右群惊至尊盼。绕朝之谋虽不成，仰视中天白虹变。须臾有诏擢黄门，意气云霄谁不羡。那知荆棘蔽铜驼，不惜余生隐薜萝。白发伤心成异代，青山回首一悲歌。陶潜栗里田园在，庾信《江南》感慨多。感慨欷歔复何益，种瓜且向长安陌。有时或与高阳侣，纵博当筵呼五白。剑气宵浮牛斗寒，钓竿日对沧江碧。愧我栖迟赋《子虚》，不逢狗监意何如。五月犹然被短褐，十年羞复曳长裾。相看不尽飞扬意，愿傍浮丘读异书。
张少泉谓予六十始为诗，然哉然哉。得一知己可以无撼矣，戏成一律
作者：钱荣光
朝代：清

行年六十始为诗，壮悔还凭老友知。剩馥残膏沾已寡，夺胎换骨悟终迟。宣尼尚有加年愿，师旷申言炳烛时。天若假缘容我寿，可能留得几茎髭。
次韵答章君绂云
作者：钱荣光
朝代：清

尘海茫茫寄次身，难将后果證前因。行歌薇蕨悲遗老，荷锸云山剩酒人。太古衣冠流俗骇，即今时世在官贫。天涯石上难容足，愿向江头结钓纶。
苏台雨夜
作者：钱荣光
朝代：清
体裁：七言绝句

夜阑灯灺近三更，枕上微闻滴溜声。多少缠绵系丝雨，今宵无梦返江城。
苏台雨夜
作者：钱荣光
朝代：清

夜阑灯灺近三更，枕上微闻滴溜声。多少缠绵繫丝雨，今宵无梦返江城。
闺情二首
作者：钱荣光
朝代：清

入秋更漏正迢迢，阶下寒蛩转寂寥。妾怨宵来风雨恶，隔窗自悔种芭蕉。对面相逢强自持，盈盈脉脉两心知。閒情正在停针处，略转秋波不语时。
闺情二首·其一
作者：钱荣光
朝代：清

入秋更漏正迢迢，阶下寒蛩转寂寥。妾怨宵来风雨恶，隔窗自悔种芭蕉。
闺情二首·其二
作者：钱荣光
朝代：清

对面相逢强自持，盈盈脉脉两心知。閒情正在停针处，略转秋波不语时。
题曹尹孚诗集
作者：钱荣光
朝代：清

李杜齐名盖世豪，一千年后属吾曹。词锋突出匣中剑，气势争如海上涛。裴迪五言知和寡，陈王八斗仰才高。是谁推倒蟾宫桂，不向瀛洲走一遭。
再呈徐吉云军门二首
作者：钱荣国
朝代：清

将军孝行化为忠，少壮从戎气象雄。偶遇钟期奏流水，遂师宗悫禦长风。双眸虎盼威强敌，全体鳞伤著异功。此日江滨资坐镇，生民亿万仗帡幪。将才既裕译才通，武事先精文事攻。书挂矛头看不厌，墨磨盾鼻写能工。内安外攘名臣业，带缓裘轻学士风。我效巴歌殷祷祝，愿公长镇大江东。
再呈徐吉云军门二首·其一
作者：钱荣国
朝代：清

将军孝行化为忠，少壮从戎气象雄。偶遇钟期奏流水，遂师宗悫禦长风。双眸虎盼威强敌，全体鳞伤著异功。此日江滨资坐镇，生民亿万仗帡幪。
再呈徐吉云军门二首·其二
作者：钱荣国
朝代：清

将才既裕译才通，武事先精文事攻。书挂矛头看不厌，墨磨盾鼻写能工。内安外攘名臣业，带缓裘轻学士风。我效巴歌殷祷祝，愿公长镇大江东。
幼陶贤倩示我近作，俱集渊明成句，运古如己出，诗以纪之
作者：钱荣国
朝代：清

不是陶彭泽，疑师李义山。诗成工獭祭，词妙入龙矕。典窜尧连舜，香熏马与班。居官能及此，想见讼庭閒。
送刘谦山邑尊去任
作者：钱荣国
朝代：清

三十年来令八九，公令我邑时特久。心劳抚字拙催科，乐只君子民父母。第一宽大培心田，公庭挞罚挥蒲鞭。以静以慎决疑狱，如拨云雾窥青天。案牍馀閒喜接士，接士讵真无臧否。尊贤容众矜不能，度似春风心似水。矜恤善政尤乐为，廉泉大沛甘如饴。债台高筑曾莫惜，道是职分吾无辞。宰县才长更忧国，外侮内讧患不测。当倭未与中议和，江海咽喉防务亟。军书旁午县中过，人心恇扰末如何。惟公好整好以暇，安置妥贴平不颇。民教原来似冰炭，宵小抵隙成巨案。我公调护多苦心，不惜俸钱赔万贯。呜呼人心日下如江河，如此良吏今岂多。忽闻福星照旁邑，去思碑石空搓摩。鲰生课徒日闭户，非公不至师子羽。下风仰望德政多，赋诗敢附理县谱。
题徐吉云军门玉照
作者：钱荣国
朝代：清

赭寇南来世乱纷，天生将种出从军。借才异地逢真赏，杀敌同心建巨勋。劲服短装朝奋武，轻裘缓带夜论文。方今圣主忧危甚，矍铄如公望正殷。
夜坐
作者：钱蕙纕
朝代：清

遥夜不成寐，披襟坐前扉。凉月下庭砌，北风吹罗帏。花阴纷倚薄，潭影相含辉。人幽境逾寂，心定无是非。有衣聊自著，有笔聊自挥。顾影即为伴，閒吟亦疗饥。疏慵存我拙，傲慢任人诽。失足良可悯，坚志谁能违。盈满易倾覆，荣枯同所归。迟明园径熟，浥露摘芳薇。
寒夜吟
作者：钱蕙纕
朝代：清

江干诸姊妹，此夕正相思。那信寒闺内，孤镫独赋诗。天涯沦落久，能免怨离群。赋尽伤心句，何由寄汝闻。
寒夜吟·其一
作者：钱蕙纕
朝代：清

江干诸姊妹，此夕正相思。那信寒闺内，孤镫独赋诗。
寒夜吟·其二
作者：钱蕙纕
朝代：清

天涯沦落久，能免怨离群。赋尽伤心句，何由寄汝闻。
或问翁归有所积否作诗答之
作者：钱蕙纕
朝代：清

半生作宦世相违，隐退匆匆返旧扉。一路云山都不带，满船惟载月明归。西粤曾经宦辙驰，金陵住久岁频移。归来自检行囊里，赢得钟山数首诗。
江村
作者：钱蕙纕
朝代：清

江村时纵目，情景似瀼西。地让群山曲，天临旷野低。浮云连远树，飞瀑接前溪。安得襄阳笔，摊笺一品题。
江行杂咏
作者：钱蕙纕
朝代：清

归舟顺流轻疾，白鸟眠沙正安。惊起却飞何处，随风飘落前滩。远岸连天莫辨，青山似有若无。隐隐牧童何许，牛羊閒嚼平芜。
江行杂咏·其一
作者：钱蕙纕
朝代：清

归舟顺流轻疾，白鸟眠沙正安。惊起却飞何处，随风飘落前滩。
江行杂咏·其二
作者：钱蕙纕
朝代：清

远岸连天莫辨，青山似有若无。隐隐牧童何许，牛羊閒嚼平芜。
秋感
作者：钱蕙纕
朝代：清

凉飙日夜至，落叶满平原。敷荣艳春节，萎脱馀秋根。客心易感物，岂不思故园。别离经万里，愁苦难具言。昔为掌中珍，锦幄施华轩。今作路旁草，稀逢雨露恩。飘零每自惜，患害仍朝昏。内养学玄豹，外术惭白猿。湘江有馀恨，纨扇多愁怨。黾勉修令德，迁延弭众冤。归云拥昃日，昏鸟向林翻。独立久延伫，忧伤谁与论。
送外之广陵
作者：钱蕙纕
朝代：清

往事休重省，时来且自强。男儿能作健，蓬筚亦辉光。旅食风霜苦，离居岁月长。傥成苏季志，惟望早还乡。
闺友戏呼余为女书痴偶成一绝聊以见志
作者：钱蕙纕
朝代：清

几回惆怅叹蛾眉，寂处深闺未有师。但使一朝通妙义，不妨人唤女书痴。
咏阑干
作者：钱蘅生
朝代：清

晚来独倚静生凉，隔却花光风送香。竹影萧疏依录曲，赚他明月到回廊。
喜伯姊自闽中归
作者：钱蘅生
朝代：清

三载天涯各一方，今朝相见倍情长。参差桐影消烦暑，断续荷香纳晚凉。窗启微风清簟席，帘开明月浸衣裳。夜深细语当年事，玉漏声声乐未央。
团扇
作者：钱蘅生
朝代：清

小窗避暑拂轻罗，静倚阑干凉意多。好似团圞天上月，握中何处著嫦娥。
夏夜玩月
作者：钱蘅生
朝代：清

人静风微凉满天，一轮明月浸池莲。倚栏玉露沾衣袖，遥听松间响石泉。
夏日
作者：钱蘅生
朝代：清

避暑池亭抚玉琴，阶前一鹤卧松阴。寻诗不把珠帘捲，只恐莲花笑苦吟。
夜梦身坐小斋，见碧天沉沉，不著纤翳，俄有白云自空而起，屹若两峰，耸秀可爱，凝望久之而觉，盖幻景犹在目也，因系以诗
作者：钱蘅生
朝代：清

浅梦重帘夜半，灯花冷坠琴案。白云飞去无痕，明月却来为伴。
寄梨花里吉卿三姊二首
作者：钱蘅生
朝代：清

春雨丝丝润小庭，梅花初放柳含青。嫩寒天气添衣否，一度相思午梦醒。盈盈一水怅离群，几日东风别绪纷。斜揭绣帘鹦鹉语，暂抛针线为思君。
寄梨花里吉卿三姊二首·其一
作者：钱蘅生
朝代：清

春雨丝丝润小庭，梅花初放柳含青。嫩寒天气添衣否，一度相思午梦醒。
寄梨花里吉卿三姊二首·其二
作者：钱蘅生
朝代：清

盈盈一水怅离群，几日东风别绪纷。斜揭绣帘鹦鹉语，暂抛针线为思君。
寻菊
作者：钱蘅生
朝代：清

无聊独倚画栏东，欲访黄花趁晚风。曲径一枝斜更好，持螯相玩月明中。
怀梨花里三姊
作者：钱蘅生
朝代：清

相聚无多忽又分，倚栏望月倍思君。夜深花露沾衣湿，风度长天送雁群。
挽星娥二姊四首
作者：钱蘅生
朝代：清

作羹厨下手调甘，善事尊章性久谙。大厦忽倾君复逝，北堂抚念更何堪。米盐料量记年时，念我孱躯事独支。痛绝临危无一语，只教此后好扶持。去年我病苦缠绵，风雨深宵伴不眠。今夜哀来无梦寐，空将恸哭答从前。十载相依情性同，一朝死别恨苍穹。前尘似梦难追忆，白日西飞水向东。
挽星娥二姊四首·其一
作者：钱蘅生
朝代：清

作羹厨下手调甘，善事尊章性久谙。大厦忽倾君复逝，北堂抚念更何堪。
挽星娥二姊四首·其三
作者：钱蘅生
朝代：清

去年我病苦缠绵，风雨深宵伴不眠。今夜哀来无梦寐，空将恸哭答从前。
挽星娥二姊四首·其二
作者：钱蘅生
朝代：清

米盐料量记年时，念我孱躯事独支。痛绝临危无一语，只教此后好扶持。
挽星娥二姊四首·其四
作者：钱蘅生
朝代：清

十载相依情性同，一朝死别恨苍穹。前尘似梦难追忆，白日西飞水向东。
新月
作者：钱蘅生
朝代：清

一钩挂云端，向夕光囧囧。帘捲碧窗明，纤纤上高岭。弯环似修眉，扫出春山影。团圞待三五，朗照秋天迥。
春日
作者：钱蘅生
朝代：清

隔帘粉蝶舞参差，树影低垂绿满池。几阵微风书幌静，北窗高卧落花时。
春晴
作者：钱蘅生
朝代：清

丝丝杨柳弄新晴，绿树阴中鸟自鸣。梦醒檐前闻铁马，叮咚声里卖花声。
晓起看荷
作者：钱蘅生
朝代：清

窗前帘捲挹微凉，花放池塘露亦香。晓色含清人寂寂，看花先我有鸳鸯。
暮春
作者：钱蘅生
朝代：清

嫩绿苔痕绕砌添，落花无赖雨纤纤。烟笼深院春无语，燕子归来风捲帘。
月夜
作者：钱蘅生
朝代：清

人静月轮高，月高人意消。人邀月共语，人月两无聊。
梧桐
作者：钱蘅生
朝代：清

高树能遮暑，斜阳照绿阴。阶前寒漠漠，庭下峭森森。细雨清香散，微凉小院深。风吹疏叶响，静坐听蝉吟。
池上纳凉
作者：钱蘅生
朝代：清

月上池塘冷，微波浸碧莲。香风吹不断，凉意似秋天。
池荷
作者：钱蘅生
朝代：清

风散一天暑，夕照池塘隐。淡淡蕊含香，娟娟花弄影。鱼游水起波，蝶戏叶黏粉。晚露滴新枝，莲房明月引。
清平乐·春日
作者：钱蘅生
朝代：清

疏疏雨滴。杨柳含春色。小立空阶人语寂。隐约谁家玉笛。莺啼为报花红。阑干十二玲珑。几阵风吹帘动，卖花声过墙东。
漱枕居梅花分咏三首 其一 早梅
作者：钱蘅生
朝代：清

岭南瞥见一枝新，玉骨冰肌迥绝尘。自是生来高洁性，不随凡卉媚阳春。
漱枕居梅花分咏三首 其三 隔帘梅
作者：钱蘅生
朝代：清

开到中庭春正长，纸窗竹屋伴孤芳。怯寒不把湘波捲，时透梅花一缕香。
漱枕居梅花分咏三首 其二 瓶梅
作者：钱蘅生
朝代：清

折得梅花一两枝，胆瓶瘦影伴吟诗。书床琴案春风透，纸帐香温梦醒时。
漱枕居梅花分咏三首·早梅
作者：钱蘅生
朝代：清

岭南瞥见一枝新，玉骨冰肌迥绝尘。自是生来高洁性，不随凡卉媚阳春。折得梅花一两枝，胆瓶瘦影伴吟诗。书床琴案春风透，纸帐香温梦醒时。开到中庭春正长，纸窗竹屋伴孤芳。怯寒不把湘波捲，时透梅花一缕香。
画美人
作者：钱蘅生
朝代：清

桃花如面染胭脂，秋水含情不语时。一种风流谁写出，对人似欲诉相思。
病起
作者：钱蘅生
朝代：清

连绵小病累亲忧，乍起梳头静倚楼。燕子不来帘不捲，落花无语也知愁。
碧桐清暑图
作者：钱蘅生
朝代：清

微风起处落桐花，为爱清凉坐碧纱。静听蝉声声远近，曲栏面面绿阴遮。
秋夜
作者：钱蘅生
朝代：清

凉雨初过蟋蟀鸣，梧桐落叶带风轻。不知玉露沾衣袖，倚遍阑干句乍成。
秋夜
作者：钱蘅生
朝代：清

月移花影动，风送绣帘斜。夜冷人声寂，萤火透碧纱。
秋夜口占
作者：钱蘅生
朝代：清

挑灯小坐静无哗，月色玲珑透碧纱。秋影一庭都入画，最难仿佛是黄花。
秋夜听雨
作者：钱蘅生
朝代：清

风送帘钩响，凉生枕簟清。灯摇如一豆，梦醒正三更。窗外萧萧雨，檐前滴滴声。此时人语静，绕砌乱蛩鸣。
秋晓
作者：钱蘅生
朝代：清

小院声声玉漏稀，遥知清露湿柴扉。微濛曙色鸡声乱，人静窗纱鸟影来。
秋窗夜雨
作者：钱蘅生
朝代：清

蕉窗淅沥近三更，隐约谁家玉笛声。今夜挑灯拼不寐，虫声唧唧绕阶鸣。
腊梅
作者：钱蘅生
朝代：清

晓风帘自捲，春信占梅先。腊蕊雪中破，清香小院前。
舫斋感怀
作者：钱蘅生
朝代：清

帘捲湘波细，梧桐凉意生。架存书几卷，地敞屋三楹。石砌苔痕满，风窗竹影清。回头问明月，应记主人情。
茉莉花
作者：钱蘅生
朝代：清

晚来小立向风前，细雨微风绝可怜。疏放一枝浑似雪，湘帘月上影婵娟。
菊花
作者：钱蘅生
朝代：清

露下天高三径秋，东篱花放满枝头。西风吹急疏帘捲，人倚诗屏月射楼。
菩萨蛮·秋夜
作者：钱蘅生
朝代：清

空庭皓月娟娟白。虫声叫到三更急。萧飒起西风。吹开帘一重。倚栏心耿耿。窗外秋声并。侬是怯寒人。风来先闭门。
贺衡卿弟新婚三首
作者：钱蘅生
朝代：清

玉箫吹彻画堂前，兰室生香笑并肩。如此秋光良夜永，灯光红夺月华鲜。问字宵分莲漏迟，新声唱出合欢词。明朝厨下羹汤作，姊妹同看洗手时。隔篱犹记听经时，雏凤于今韵渐清。从此挑灯人伴读，窗前赓和是书声。
贺衡卿弟新婚三首·其一
作者：钱蘅生
朝代：清

玉箫吹彻画堂前，兰室生香笑并肩。如此秋光良夜永，灯光红夺月华鲜。
贺衡卿弟新婚三首·其三
作者：钱蘅生
朝代：清

隔篱犹记听经时，雏凤于今韵渐清。从此挑灯人伴读，窗前赓和是书声。
贺衡卿弟新婚三首·其二
作者：钱蘅生
朝代：清

问字宵分莲漏迟，新声唱出合欢词。明朝厨下羹汤作，姊妹同看洗手时。
迎秋
作者：钱蘅生
朝代：清

风吹一叶报秋来，天送新凉云影开。今夜月明光倍好，娟娟如水照池台。
送吉卿三姊回梨花里
作者：钱蘅生
朝代：清

不尽思亲泪，那堪又别离。雁行分几处，何日慰相思。
送外
作者：钱蘅生
朝代：清

临别翻无语，深闺静掩扉。潇潇风雨夜，打点客中衣。
采莲曲
作者：钱蘅生
朝代：清

小舟风送荡微波，女伴相携笑语和。月照花开香满袖，折花低唱采莲歌。
题自画芍药
作者：钱蘅生
朝代：清

柔红浅绿逞娇姿，小女妆成窥入时。双笑春风双醉露，未应名字唤将离。
观书
作者：钱行
朝代：清

挑灯掩明月，敛气观书编。悠然会心处，宛若游名山。所见琪瑶草，所听清冷泉。溪谷带云树，历历在眼前。折旋盘鸟道，独力窥洞天。此乃是真得，不同口耳传。后日理前境，还如再游然。
出塞曲
作者：钱袁英
朝代：清

龙沙万里音书绝，征人一去无消息。故乡儿女泣灯前，回忆临岐别仓猝。牵衣珍重千万思，欲语不语声先咽。只身鞍马去绝国，路逢战没新骸骨。白岩日暮鬼火青，徘徊独宿长城窟。铜花斑驳剑锋寒，匣中长啸频看拔。雄心何事转凄切，侧身南望江天月。昨宵归梦到深闺，无限钟情同剌剌。醒来哀角不堪闻，一夜关山添白发。
宿天竺
作者：钱谅臣
朝代：清

山径轻寒敛暮云，月窗松影夜将分。不知何处峰头雨，并作泉声枕上闻。
石门涧
作者：钱谅臣
朝代：清

石门如崇墉，削石立万仞。上翻云涛雄，下激雷霆迅。堂隍欲相合，天匠开一衅。万壑閟英奇，日月曾莫觐。六月拥重裘，森阴不可进。远公《石门诗》，大雅发清润。朗咏过前峰，深篁韵疏磬。
赠沈南疑
作者：钱谅臣
朝代：清

欲唱仙歌访羡门，琵琶旧手贱昆仑。花朝重理《云和曲》，待拨鹍弦与细论。
先外舅查梧冈先生诗集寄园新刻者感题
作者：钱豫章
朝代：清

池阳官罢魏塘栖，网户封尘草没啼。破屋风摧梅影失，荒田露泣稗花低。谁同韩偓夸雏凤，空忆乔公感只鸡。华屋山丘悲自昔，遗篇赖尔手亲题。
次韵馥林病起偕朱梓庐雨中过饮送春之作
作者：钱豫章
朝代：清

绝胜韶光病未知，出门犹喜及芳时。苦嗟逝景摧霜鬓，强抑愁怀付酒卮。泣雨今朝如送客，惜花昨岁负题诗。匆匆又放江城棹，赠药偏萦别后思。
十六字令
作者：钱贞嘉
朝代：清

鸳被暖，横陈白玉床。贪午睡，不识晓来霜。
天仙子
作者：钱贞嘉
朝代：清

宝髻蓬松羞翠镜。诃梨贴面安黄正。残花鹯雨洒东风，风不静。花不定。杜娟啼老鸳鸯病。
忆王孙
作者：钱贞嘉
朝代：清

朱栏匀粉镜奁斜。蛛网丝丝罥碧纱。墙外荼蘼日影遮。曲篱笆。邻女携香换杏花。
忆王孙
作者：钱贞嘉
朝代：清

淡烟冲雾掠蜻蜓。秋渚潮回沙面平。一曲渔歌月满罾，水荭青，风落残红补断萍。
月笼沙·新犯曲
作者：钱贞嘉
朝代：清

纤手低笼，宝钏银纱，微掩酥胸。旧时相见画屏中。重向月光花影下，总是朦胧。无语含娇，小立多情，蜜意难通。小楼独自倚东风。夜夜夜深清泪滴，好梦成空。
菩萨蛮·盼信
作者：钱贞嘉
朝代：清

窗前风竹敲寒玉。回文不寄飞鸿足。立尽小花廊。归鸦影过墙。新诗和恨续。徙倚红阑曲。尘积旧琵琶。羞歌玉树花。
一枝春 心斋侍御有《绿意 题笋》之作，亦成此咏，甲申秋日
作者：钱载
朝代：清
体裁：词

是竹初生，燕来时、惯湿惊雷宵雨。猫头迸处，最好引鞭深土。村娃唤斸，也须避、楝风蔷露。还只怕、窜过东家，却近鲜阶无数。成旬未成休误。忆连泥脱壳，僧楼同煮。参回玉版，半似斗茶佳趣。蚕娘更稳，甚多忌、小名亲付。看几日、绣褓于菟，梦占定许。
一湾
作者：钱载
朝代：清
体裁：五言律诗

一湾复一湾，面面好青山。天每多情厚，人应寡务閒。炊烟起枫坞，渔唱返柴关。曩哲思不得，遂归图画间。
一萼红·丁亥冬日，出西华门，马上望晴雪赋
作者：钱载
朝代：清
体裁：词

凤城深。又瑶花晚霁，敲镫过桥心。天衬楼台，冰明岛屿，凝望都赴幽襟。待帘底、鹴裘换酒，怎便有、江外玉梅簪。画舫西湖，篮舆邓尉，此际招寻。螭右十年恩恋，近炉烟扇影，绿鬓丝侵。官样文章，俊流翰墨，犹柰孤负于今。几回梦、鸥双鹭只，尽荒了、渔汊荻梢沈。莫道西山笑人，旋酿春阴。
丁香曲
作者：钱载
朝代：清
体裁：古风

晓风急急吹细烟，低回弄影帘栊边。幸自生身在香国，可有心情无气力。几夜月溶溶，梨花梦为浓。紫云何掩冉，碧玉太珑松。倚著韶华多骀宕，笑将别树不丰茸。珠楼十丈丝柳寒，锦堂一曲画栏杆。分明亦岂艳罗纨，僻寂还依松柏看。宝璎珞缀旃檀吐，佛处差肩学眉妩。后圃元生馥郁兰，前楹只洒迷濛雨。芳菲复芳菲，爱惜换春衣。君不见数日高槐阴满院，安巢乳燕语交飞。
七夕曹少卿学闵家学士大昕集程选部晋芳斋饯纪太仆招翁学使方纲及载奉陪分韵得同字
作者：钱载
朝代：清
体裁：七言律诗

高馆新凉霁碧空，合昏花下未鸣虫。依然聚影当钩月，不奈离情逐晓风。二十秋来人尚健，三千里去信元通。何因便踵双星例，此夜深杯每岁同。
七星山燕席
作者：钱载
朝代：清
体裁：七言律诗

政治清严挹大藩，岁丰多暇合华轩。先于佳节叨宾礼，同此名山荷主恩。松叶影低回翠袖，桂花香细入金樽。用知今夜如钩月，倍使江光照郭门。
七曲山谒梓潼神
作者：钱载
朝代：清
体裁：古风

童年晓就塾，辄令拜文昌。谓是梓潼神，实司乡会场。天下父母心，能不贫贱伤。画饼充忽忽，豚蹄祝伥伥。小子捷泥金，二人痛终堂。获罪必于天，罚迟孰主张。今来梓潼县，祠下犹彷徨。群山入剑门，二百里舒长。萃此山脉秀，郁然山头苍。盘陀石如磨，肖像踞胡床。檐端晋朝柏，一荣一枯僵。八州开地势，万仞融天光。山水曲乃成，田畴平且良。昌昌以文明，尔尔无隐藏。鸿生举汉经，萌牙比言扬。进士复试廷，昉隋盛则唐。三场肇延祐，四书遵紫阳。元宗诞降夕，文昌炯星芒。学宫享孔孟，生员业文章。能者科所取，取之行或妨。易曰馀庆殃，书曰百祥殃。上帝稽世德，显道从时王。尔室善淫际，大廷刑赏常。分职宜有神，古礼盖未详。香火遍区中，发迹在蜀疆。列宿况上应，斗魁先戴筐。遗文据张亚，小说夸姚苌。乩仙托符箓，俗流未渠央。凡事必神寓，凡神必灵翔。维天昌斯文，曷不神无方。
七月十五夜祁阳对月
作者：钱载
朝代：清
体裁：五言律诗

湘水露华满，祁阳云翠流。今年无闰夏，此夕即中秋。高馆深留客，疏帘半上钩。举家京邸话，应忆到南州。
七月十日副宪携酒山斋邀曹少宰为同徵三集少宰诗又先成辄同其体四首·其三
作者：钱载
朝代：清
体裁：五言律诗

丰啬凋群彦，乾坤驻两丸。渐来京辇寡，皆在塞垣难。芳草薄言采，明河今夕阑。一尊相昵就，知子劝加餐。
七月十日副宪携酒山斋邀曹少宰为同徵三集少宰诗又先成辄同其体四首·其二
作者：钱载
朝代：清
体裁：五言律诗

筮仕何先后，同承主上恩。身名场户起，荐辟史家论。白发愁铅椠，金坡忝鹭鸳。门闾他日倚，就道讵能谖。
七月十日副宪携酒山斋邀曹少宰为同徵三集少宰诗又先成辄同其体四首·其四
作者：钱载
朝代：清
体裁：五言律诗

恰许三人从，常成一日閒。不烦邀李白，何啻笑庐山。地近蓬莱上，才非伯仲间。他年寻许掾，提挈以俱还。
七月朔日邀曹少宰秀先申副宪甫过山斋为同徵小集赋诗六首·其一
作者：钱载
朝代：清
体裁：七言律诗

帝京华发剩三人，紫塞青山话昔因。四十年难光此典，国家恩各被于身。龙头合让叨同寿，鼎足休誇戒外亲。丽正门西连雨霁，荷香柳影属佳辰。
七月朔日邀曹少宰秀先申副宪甫过山斋为同徵小集赋诗六首·其三
作者：钱载
朝代：清
体裁：七言律诗

赋诗殿里蜡花开，五夜初寒玉漏催。吉士南宫先已达，布衣西浙后方来。还山苦学贫仍守，出塞长吟念未灰。天语每承嗟晚遇，今朝犹得厕高才。
七月朔日邀曹少宰秀先申副宪甫过山斋为同徵小集赋诗六首·其二
作者：钱载
朝代：清
体裁：七言律诗

旧会分明未渺茫，绿榆阴薄紫藤长。率先相国刘文定，欢洽南城锡寿堂。酒罢灯阑十年瞥，心知目数两人伤。由来伦纪关皆重，凭仗诗篇志不忘。
七月朔日邀曹少宰秀先申副宪甫过山斋为同徵小集赋诗六首·其五
作者：钱载
朝代：清
体裁：七言律诗

离合升沉日月梭，当年小录俊英多。卿云缦缦须公等，荒草茫茫奈若何。老不穷经吾淟涊，远如求友两婆娑。也知光岳承嘉运，定复英灵起大科。
七月朔日邀曹少宰秀先申副宪甫过山斋为同徵小集赋诗六首·其六
作者：钱载
朝代：清
体裁：七言律诗

王尚书有指南传，玉海工夫独欠先。硕果今推江左右，鲰生自负浙山川。百杯烂漫丰干舌，三伏阴凉子敬毡。来日宫门笑相见，兴州之乐竟前缘。
七月朔日邀曹少宰秀先申副宪甫过山斋为同徵小集赋诗六首·其四
作者：钱载
朝代：清
体裁：七言律诗

两公扈跸岁联班，贱子追随此度关。辇下屡盟尝不践，尊前非梦又何悭。桓温种柳偏经落，韩愈为云亦在閒。旌节驰驱贤者分，岂论暮齿少离颜。
七盘岭
作者：钱载
朝代：清
体裁：古风

昨来七盘山，雄雄鸡头关。今行七盘岭，七盘即五盘。少陵昔此道，栈阁犹云艰。逶迤五折瞰，忼悢千年还。蜀之北门是，高有连峰环。斗城四扇闭，角吹三更閒。南北照明月，戍卒居其间。马怜坪陡入，偪仄山孱颜。隘穿复盘上，蜀险在秦山。千层崖崭绝，一线沟潺湲。
万孝廉属题高生跋汉五凤二年墨本
作者：钱载
朝代：清
体裁：古风

鲁殿西南钓鱼池，明昌掘得西京遗。砖耶石耶我末见，是篆是隶君能知。去年三月拜阙里，同文门下手拓斯。诸侯王表纪年误，据石辨表烦相持。昔传曼卿曾作记，高氏家法多书诗。册中论篆孝廉句，也学论诗元裕之。
万泉寺同张舍人敬业
作者：钱载
朝代：清
体裁：五言律诗

系马柳风轻，山门闭犬声。荻芦还向渚，鹅鸭不须城。僧罢诸方乞，农分一水耕。落花联句地，于我有新情。
三峡涧
作者：钱载
朝代：清
体裁：古风

窈然渊水来，石触叠怒投。天开巨石根，岁积众水流。上下左右崖，分合大小湫。苔草隐弥缝，泥沙净剔搜。玉苍玛瑙紫，凹凸滑不留。涛翻雪龂腭，雷霆发不收。水有群龙戏，山无万古愁。譬之滟滪堆，倏忽如马牛。大雨没树腰，祗少出峡舟。祥符桥尚跨，鲁班巧所鸠。虚空适独立，水石凭相求。落落何大方，静对忘其由。飙生一壑响，天迥四峰秋。
三月五日先孺人生日痛成
作者：钱载
朝代：清

笼翮思飞孰与哀，哺雏未反母先摧。茫茫纵使重霄彻，杳杳难将万古回。厨下米薪如手辨，堂前风雨莫花开。读书两字从头误，直悔男儿堕地来。
三月六日雪
作者：钱载
朝代：清
体裁：五言律诗

三月六日雪，漫天五出花。红将冻桃萼，绿未没萱芽。陌上迟香骑，城南静锦车。老夫步櫩立，犹复望春奢。
三月十五日雪二首·其一
作者：钱载
朝代：清
体裁：七言绝句

蓦地帘风絮作团，一番桃李奈春官。金明池上红裙女，且博滕王蛱蝶看。
三月十五日雪二首·其二
作者：钱载
朝代：清
体裁：七言绝句

号舍鳞鳞积瓦沟，惊雷虩虩雨难收。蓝袍未换银袍湿，若个英雄正白头。
三月四日展上巳集陶然亭
作者：钱载
朝代：清
体裁：古风

今岁耆耋言，稀值闰仲春。春芳乃逾百，自宜展兰辰。南国乐上巳，大驾举四巡。鸿文耀江山，惠泽遍民人。望晓霁都城，戒宿合朝绅。从容亦有酒，爽垲殊无尘。情方重少长，礼不在主宾。岂惟嘉节补，庶用清陂臻。青芦山水短，绿槐覆亭新。山光绕堞远，鸟声下檐频。接席十数辈，职多奉丝纶。迎銮岁召试，吴越才迈伦。子唱我则酬，各以古义陈。我起君复留，弥见玉斝醇。一栏红锦花，采摘聊相亲。
三月四日清明右安门南甲午修禊处感朱学使筠
作者：钱载
朝代：清
体裁：古风

青山忍思归，白发犹恋恩。出逢墦间祭，适趋海子门。已催路柳色，未回沙草痕。旧游旋轸系，独伫横襟烦。瞻林有斜晖，藉地无清尊。方桥自侹侹，曲渚还沄沄。降才良不易，续学尤难言。中道失斯人，真宰知其原。凄凄此山阴，漠漠彼兰荪。和风亦相煦，落英徒尔繁。
三月癸丑上亲祭历代帝王庙陪祀恭纪
作者：钱载
朝代：清
体裁：五言排律

章皇礼初秩，仁庙典加隆。先帝銮临屡，兹辰爵献同。巍峨方饰宇，肃穆遂承躬。鉴古心惟贯，乘乾德愈充。匡平聆晓奏，神具悦东风。
三谒孟子庙
作者：钱载
朝代：清
体裁：五言律诗

从祖携来谒，悠悠竟暮年。井流清有月，柏荫翠多烟。夫子道终古，峄山秋肃然。谈王于霸后，数过俟夫天。
上万寿诣慈宁门率诸王公大臣行庆贺礼侍直恭纪
作者：钱载
朝代：清
体裁：七言律诗

璇宫晓启碧霄深，钧奏风清紫凤音。至德巍巍天子拜，纯禧蔼蔼圣人临。蟠桃树美来年实，金粟香舒我佛心。万国升平登百谷，奉欢始以寿觞斟。
上书房诗课盈册和作三首 其一 咏鸡缸
作者：钱载
朝代：清
体裁：七言律诗

金缸累百玉缸千，只欠成窑画彩鲜。芳草斗鸡春兴托，新城秀水倍闻传。萋迷江汉閒游女，濩落清明剧少年。今夜一杯歌一阕，白头起舞雪花前。
上书房诗课盈册和作三首 其三 雪水
作者：钱载
朝代：清
体裁：七言律诗

阴凝为雪消仍水，商略春芽别有情。耐冷非夸陶学士，归真不幻耿先生。何妨品落山泉后，政要诗随石鼎成。压遍崦梅三百本，泠泠涧道汲来清。
上书房诗课盈册和作三首 其二 太平鼓
作者：钱载
朝代：清
体裁：七言律诗

鞔得圆棬茧纸轻，左持右击伴童婴。喧如答腊高低节，响彻胡衕内外城。白索戏连仍习俗，唐花催遍应升平。那知灯市今年盛，燕九前头不住声。
上亲常雩于圜丘侍直恭纪
作者：钱载
朝代：清
体裁：五言律诗

待雨民心慰，燔柴谷实祈。自郊歌亦亟，如帗舞应希。海漫升红旭，天休敛碧霏。我皇勤善岁，百度有精微。
上亲常雩于圜丘陪祀恭纪
作者：钱载
朝代：清
体裁：五言律诗

岁为祈膏雨，皇来祭泰坛。自南风既阜，建巳月犹寒。水气通清圳，云光润翠峦。九天韶奏协，万宇谷成欢。
上元后二夜复雪冯相国次韵见简叠韵以答
作者：钱载
朝代：清
体裁：七言律诗

罢作灯天对冻禽，又听园雪就微吟。奔腾万里春来信，寂寞千秋老去心。白屋溪山梅瓣大，红衣关塞马蹄深。较量俱入东风画，正月田家况爱阴。
上元夜九丰堂
作者：钱载
朝代：清
体裁：七言律诗

佳节头番拉复行，墓庐偏惬老人情。别村远见田蚕闹，近舍寂无箫鼓清。颁白邻辞醪一盏，昏黄梅伴月三更。耐寒转忆家人乐，丞相胡衕住外城。
上元夜邾桥
作者：钱载
朝代：清
体裁：五言律诗

半日风几厉，初更月颇黄。山随人到海，屋藉树为墙。吏散稀灯火，宾欢足酒浆。凤城踰二纪，才一在东方。
上元夜集曹中允斋
作者：钱载
朝代：清
体裁：七言律诗

深坐屏山看掩扉，红灯也自护芳菲。不教剪剪风频起，浑忘团团月稍微。群戏儿犹挝鼓去，小家女定走桥归。升平博得衰年乐，已换淋漓旧酒衣。
上元夜题文信国公鲍氏谱像跋墨迹
作者：钱载
朝代：清
体裁：七言律诗

九行八十六明珠，月淡灯寒宝燄敷。鲍氏谱尝先像列，吉州名亦弱豪濡。卮匜幸不家人拭，行草烦将祖石摹。试较后来忠肃册，千春皆是圣贤徒。
上元日圆明园正大光明殿侍宴
作者：钱载
朝代：清
体裁：七言律诗

春欲成旬胜节开，郁葱韶景现蓬莱。心灯迥澈三千界，首月刚圆廿四回。一德躬桓襄礼从，万年屏翰贺正来。恩叨近睹天颜喜，暖进金盘白玉杯。
上元日圆明园正大光明殿侍宴
作者：钱载
朝代：清
体裁：七言律诗

春正半月不寒阴，特放韶华答圣心。上苑夙行年例重，新藩同被国恩深。海山畅我乾隆化，功德增于莽式音。高架綵灯悬盒子，贤良门外柳含金。
上元日箭亭侍宴
作者：钱载
朝代：清
体裁：七言律诗

上辛礼协上元辰，昨进春牛乍立春。旋跸青郊阳气达，疏筵晓禁宠光新。八旗创业中和播，万寿勤家喜起陈。皆识尊亲有同乐，广沾蒙古及回人。
上元雪
作者：钱载
朝代：清
体裁：七言律诗

向晚霏霏洒曲楹，油灯一穗雀门清。略无箫鼓邻家闹，初得歌吟独夜成。兰草径山僧不至，梅花邓尉舫何凭。海天松麓先茔静，郁老思余在郡城。
上千像寺
作者：钱载
朝代：清
体裁：五言绝句

洗钵僧图石，穿松磴俯栏。缭垣梨杏好，岁岁解迎銮。
上启鉴谒泰陵祭泰东陵恭纪
作者：钱载
朝代：清
体裁：七言律诗

春正癸卯大祥临，圣子于陵致孝心。万化迪前端在礼，一家归厚肇维今。山河永卫蟠元气，松柏新培接翠阴。拜后孙曾俱仰切，露零风晓慕思深。
上启銮诣泰东陵恭纪
作者：钱载
朝代：清
体裁：七言律诗

西瞻佳气郁从东，孟夏兹辰示有终。释服未忘经驷隙，朝陵增感彻松风。慕踰五十重华迈，事俨生存达孝隆。皇嗣亲臣敬陪列，万方都式孝心中。
上启銮诣西陵恭纪
作者：钱载
朝代：清
体裁：七言律诗

上元三日雪晴辰，向晓风号彻玉宸。大驾上陵皇子挈，小祥如礼祝文申。臣民实见三年达，敬爱长教万叶循。天护圣躬寒气薄，易州山路从羲轮。
上巳二首 其一 孙主事梦逵夏进士苏约游陶然亭适金詹事甡亦至遂同游法源寺
作者：钱载
朝代：清
体裁：七言律诗

对门招我祓兹辰，近黑龙潭水意春。圃后佛幢才剔藓，林阳宫相也停轮。画栏北淀惺忪雨，书簏西泠寂寞尘。共向石坛聊啜茗，僧来不问采师伦。
上巳二首 其二 过翁编修方纲偕访圣安崇效二寺
作者：钱载
朝代：清
体裁：七言律诗

更叩斋扉趣驾便，东湖笑指柳村烟。伽蓝记当名园读，曲水杯须令日传。捣杵此方还造纸，栽蔬邻叟自浇泉。馀情岂为唐贞观，一抹斜晖乱塔边。
上巳后二日蒋侍郎招集北台看桃花诸公约赋诗载以承命知贡举明日入闱补作于西斋二首·其一
作者：钱载
朝代：清
体裁：七言律诗

春本无愁客自愁，春长春短岂知由。园桃风色扶雕槛，堤柳湖光盻雉楼。三十年来青鬓改，管弦声里夕阳流。稀疏旧雨成今雨，落托前游付后游。
上巳后二日蒋侍郎招集北台看桃花诸公约赋诗载以承命知贡举明日入闱补作于西斋二首·其二
作者：钱载
朝代：清
体裁：七言律诗

人间容易是斜阳，檀板何劳劝玉觞。惆怅依然伴春住，慇勤聊且为花忙。纷纷寒食烟齐禁，渺渺江南也独芳。不信于归属之子，全凭太乙有东皇。
上巳日饮檀栾草堂前海棠花下作歌
作者：钱载
朝代：清
体裁：古风

今年先期再三约，主客齐祝花之辰。花如人愿早迟恰，天假花缘寒暖均。濛濛前日雨洒尘，盎盎昨日箫吹邻。今朝见花竟绝倒，三日果然天气新。百千枝迥擎花摇，十万花妥拥树娇。香玉瓣肥脂蕾嫩，殷鲜朵蔟重蕤翘。横生斜出锦帷敞，浓拖低颤苔茵撩。青幔覆架亭方方，面花安之花向阳。全身花看亭里坐，大杓酒汎花前狂。年年团圞此草堂，草堂之醉为海棠。我今醉与海棠言，我家江外江有园。紫藤络榆白练翻，红蔷泻露青莎繁。岂无好树轻悬幡，但非老本高当轩。他时得归定相忆，来日且住常过存。一杯今复浇花根，哉生月上初黄昏。
上巳朱学使筠初自闽还偕过法源寺归饮其宅得诗二首·其二
作者：钱载
朝代：清
体裁：七言律诗

子弟莘莘入品题，金昆玉友屋东西。藏书地小周旋剧，种树年多长养齐。桦烛曲栏成酒事，草桥流水问诗蹊。漫因棘院趋承近，官里心催报曙鸡。
上巳樊桥驿有怀朱学使筠闽中
作者：钱载
朝代：清
体裁：五言律诗

麦苗菜花杂，黄陇绿畦繁。上巳日催骑，中条山映村。伊州麾短拍，汾水谢深尊。禊事城南侣，遥应品壑源。
上巳独居感旧游二首·其一
作者：钱载
朝代：清
体裁：七言律诗

绿杨袅袅燕翩翩，如此风光孰与论。宝所山明堤上舫，丰台花丽水边村。长安不远仍三月，芳草难歌又几番。寂寂湔裙人未见，野船摇过夕阳门。
上巳独居感旧游二首·其二
作者：钱载
朝代：清
体裁：七言律诗

上巳已过寒复暄，碧鸡坊更乐游原。海棠三月一春好，晴日紫藤红药繁。天上不愁无白发，人间何苦有青尊。试寻朱五槐阴院，重叩冯家谷雨园。
上巳登平山堂
作者：钱载
朝代：清
体裁：古风

饧香粥白满市担，疲驴独跨来䟃𧽼。此州此堂复此日，袷衣瘦影无人参。谡谡万松响，白云如水涵。墙根老梅条，绿萼犹可簪。淮岑江岫好螺髻，与堂上下浮青蓝。残碑自留岘首胜，往句不负荆公惭。煮茶开小亭，井底泉何甘。佛香馣馤流，西寺深相探。春风年年柳毵毵，年少行乐我尚堪。愁心莫值湔裙女，指点飞花扬子南。
上张夫人冢
作者：钱载
朝代：清
体裁：七言律诗

扫此新阡尚不难，松遮高盖下飘兰。子孙老幼轻船至，风雨清明几日寒。祭榼跽陈君且笑，纸钱焚送我旁观。先茔愿遍深秋拜，倚薄节枝且漫叹。
上御乾清宫引见殿试贡士十人侍直恭纪
作者：钱载
朝代：清
体裁：五言律诗

人与卷同进，才因身可甄。军资三辅后，士气一流先。锡类德钦主，昌文心卜天。自今锤浑厚，两戒古山川。
上御乾清门听政侍直恭纪
作者：钱载
朝代：清
体裁：五言律诗

初旭瞻开闼，群工候整裳。龙颜临座蔼，雁序历阶庄。玉案中陈疏，金炉细绕香。天言容近听，黾勉右螭旁。
上御乾清门听政侍直恭纪
作者：钱载
朝代：清
体裁：五言律诗

圆月寒收影，初阳迥丽晖。用中先允执，成务实惟几。珥笔行登册，炉香与袭衣。十年亲紫闼，圣政感心微。
上御勤政殿听政侍直恭纪
作者：钱载
朝代：清
体裁：五言律诗

俭德先皇建，勤思至圣承。渊渊无逸作，肃肃有常徵。柳上风微动，荷时露早澄。睿怀清且谧，出与万几应。
上御勤政殿听政侍直恭纪
作者：钱载
朝代：清
体裁：五言律诗

躬祷龙潭雨，来朝应响灵。村多溉田白，晓又濯枝青。意惬颜为霁，年丰物使宁。近依深殿里，荷气入芳馨。
上御太和殿传胪侍直恭纪
作者：钱载
朝代：清
体裁：五言律诗

丹扆宝香馣，武成文化涵。专书金柱右，列秀玉阶南。主德年祈万，群才策奏三。唱声高正递，旗采五云参。
上御太和殿受朝侍直恭纪
作者：钱载
朝代：清
体裁：五言律诗

和蔼阳生月，光华日出天。銮仪象惟备，乐部德相宣。九叩分班肃，诸王上殿虔。赐茶还坐饮，臣亦后群仙。
上御紫光阁阅武举技勇侍直恭纪
作者：钱载
朝代：清
体裁：五言律诗

仲冬太液滨，武贡试重亲。校艺弓刀石，论才勇智仁。旭高非勒柳，冰薄欲升鳞。宝阁今年宴，歌功圣藻春。
上御紫光阁阅武举骑射侍直恭纪四首·其一
作者：钱载
朝代：清
体裁：五言律诗

紫阁新恢制，仍临太液西。仙台南拥苑，翠岛北分堤。杨柳彫阴半，葡萄蛰蔓齐。圣人亲试武，冬晓集霜蹄。
上御紫光阁阅武举骑射侍直恭纪四首·其三
作者：钱载
朝代：清
体裁：古风

栏迥青旗展，场宽画鼓鸣。绝伦谁又隽，高第已先呈。是中抡将帅，所望慎勋名。
上御紫光阁阅武举骑射侍直恭纪四首·其二
作者：钱载
朝代：清
体裁：五言律诗

宝训中镌石，鸿文两列图。准人降见受，回部馘看俘。玉埒晴云照，金舆采凤扶。执弓诸士候，绕界一尘无。
上御紫光阁阅武举骑射侍直恭纪四首·其四
作者：钱载
朝代：清
体裁：五言律诗

技勇来朝进，还蒙覆阅遄。一心勤选矣，二柄夙昭焉。清切濡毫地，雍容入凯年。上林风景好，远塞早屯田。
上御经筵于文华殿侍直恭纪
作者：钱载
朝代：清
体裁：七言律诗

宝殿晨开迓圣临，缉熙建极道涵心。舜之仁义从容合，益以风雷奋发深。跪奉玉筵聆至论，立当丹柱省良箴。春和正送宫城暖，高阁轻云展翠阴。
上御经筵于文华殿侍直恭纪
作者：钱载
朝代：清
体裁：七言律诗

紫气高瞻紫禁齐，金舆深驻蔼金猊。圣心至德群经贯，春殿常年旧典稽。联佩谢恩趋下上，峨冠听讲列东西。教忠教孝皆从此，拜手吾皇万福禔。
上祈谷于祈年殿侍直恭纪
作者：钱载
朝代：清
体裁：五言律诗

列墄班初定，升坛气早通。惟亲元日礼，乃足万民供。斗运高于北，风翔暖自东。犹思前岁雪，郊树绕花丛。
上祈谷于祈年殿侍直恭纪
作者：钱载
朝代：清
体裁：七言律诗

圜丘方泽岁亲行，祈谷升坛礼又诚。与物休徵若旸雨，惟皇至治感神明。荒陬贡马新开宴，远道屯田早劝耕。中外一家蕃熟屡，乐章声总播春声。
上祈谷于祈年殿侍直恭纪
作者：钱载
朝代：清
体裁：五言律诗

设烛融春气，趋坛耀玉光。三霄蒙夜雪，九土卜秋穰。大祀弥仁孝，群黎遍乐康。朝衣爱沾湿，已觉远林芳。
上祈谷于祈年殿陪祀恭纪
作者：钱载
朝代：清
体裁：五言律诗

七日维辛丑，崇隆大享将。帝临春穆穆，祖配瑞穰穰。星向燔牲丽，风如启蛰昌。降甘诚既格，田畯荷时康。
上祈谷于祈年殿陪祀恭纪
作者：钱载
朝代：清
体裁：七言律诗

春寒犹未作春阴，法驾于郊格孔歆。击土吹豳元日礼，豚蹄盂酒万方心。洗兵雨待滇池告，买夜灯看凤阙临。伏地虱臣虔九叩，勿生螟螣是微忱。
上祫祭太庙侍直恭纪
作者：钱载
朝代：清
体裁：五言排律

致敬临冬尽，来思会庙中。椒馨深合俎，籥舞畅鸣筒。左右行三爵，亲贤叙六功。神光巍降鉴，协气蔼交融。晓集千林雪，春生万国风。今年定西域，允答孝孙衷。
上祫祭太庙陪祀恭纪
作者：钱载
朝代：清
体裁：五言律诗

文庙创精禋，章皇定制遵。礼该大禘说，岁举小除辰。酒醴维皆合，生存在必亲。咸来瞻至孝，罄折逮微臣。
上祭社稷坛侍直恭纪
作者：钱载
朝代：清
体裁：五言律诗

北牖惟南向，阴祗并谷元。为民申九拜，以配侑三尊。圣协中和气，天覃雨露恩。屡丰占所受，苍霭起郊村。
上祭社稷坛陪祀恭纪
作者：钱载
朝代：清
体裁：五言律诗

五色迥依方，四门环筑墙。答阴惟气达，求福必年康。片雨霏随候，卿云护有光。亲行为主礼，帗舞致馨香。
上耕籍御观耕台侍直恭纪
作者：钱载
朝代：清
体裁：五言律诗

三推礼既成，高敞面从耕。咫尺承春煦，从容领玉清。山光红杏白，郊色雨鸠晴。仰识勤民意，和风綵袂生。
上耕藉祭先农坛陪祀恭纪
作者：钱载
朝代：清
体裁：五言律诗

陵祀銮回乍，南郊布敬恭。季春蠲癸亥，三日诣先农。朱旭青坛耀，黄云缥轭从。粢盛深孝德，是必庆年逢。
上视祈谷祝版于太和殿侍直恭纪
作者：钱载
朝代：清
体裁：五言律诗

元日斋心豫，天田宝位当。春辉映楼雪，喜气发炉香。中正三辰泰，平均四仲康。灵符虽应德，祗望岁多穰。
上视祫祭太庙祝版于中和殿侍直恭纪
作者：钱载
朝代：清
体裁：五言律诗

食必蠲冬合，辞先戒晓陈。圣躬方展拜，精意已潜申。殿迥三阶朗，年丰百物新。永言宏受福，以类锡民人。
上视祭方泽祝版于中和殿侍直恭纪
作者：钱载
朝代：清
体裁：五言律诗

日至功惟报，明当大祭歆。祝文樽不越，史职笔犹簪。东海丹霞起，西山璧月临。方丘如上帝，早达圣人心。
上视祭祉稷祝版于中和殿侍直恭纪
作者：钱载
朝代：清
体裁：五言律诗

阙右俟亲行，正辞据圣情。仲春祈以礼，吉戊撰于诚。启殿朝光静，升阶暖气盈。同瞻拜兴意，如课万方耕。
上视耕藉祭先农祝版于中和殿侍直恭纪
作者：钱载
朝代：清
体裁：五言律诗

吉亥仪彰备，农坛圣致虔。正辞丰岁后，即事诘朝前。庭陛饶和畅，粢盛重帅先。金根方夙驾，倍觉日华妍。
上躬谒泰陵侍直恭纪
作者：钱载
朝代：清
体裁：五言排律

一气肇于东，维西更郁葱。灵山蟠上谷，厚地閟元宫。寒食沿常俗，明衣致洁衷。我家勤圣子，皇垄展和风。夙夜音容切，高深化泽充。十三年治大，千百世心同。吉象岩环涧，神光剑与弓。盖松新拥翠，轮月皎临空。止辇悲垂涕，趋庭跪鞠躬。金卮进芳奠，玉扆降清穹。林静长号振，渊微孺慕通。劳皆继先志，迩又奏肤功。舜德瞻惟孝，轩图纪永隆。连徵幽薮及，普照小臣蒙。感轨巍巍上，遗民皞皞中。仙原湿春露，再拜契昭融。
上金鼓洞酌金果泉出觅路松林入懒云窝
作者：钱载
朝代：清
体裁：古风

短筇健催脚，愿得高处览。释老各青山，我初无二感。先迷岂诚非，欲遂殊不敢。上山复下山，生明则生胆。洞思真人隐，泉类君子澹。暂来亦终去，群绿且盈揽。吹衣谡谡西，天豁地惊豃。不雨为密云，有孚利习坎。隔篱道士招，屋北下披闇。问乡知偶客，同郡笑家澉。妙花堂上薰，翠幕林间黕。此意付腾腾，如尘看糁糁。石池自新漪，风色犹晚莟。正宜肉缓身，谁谓性当掩。门前路何由，恍俯顷时憾。酸甜断而续，只嚼一橄榄。
下滩歌
作者：钱载
朝代：清
体裁：古风

上滩固不易，下滩岂不难。待得上船尽，方得下船安。下况逆风上顺风，帆帆逼来饱张弓。轻犹挽前纤费手，重翻推后篙加工。下船尤难亦非一，前冲后撞那齐出。祗论前后无重轻，最在疾徐有凶吉。前船俱下下我船，尺水送势为平川。船人小心敢孟浪，下滩上滩都怕先。
下观音岩少憩上高台寺
作者：钱载
朝代：清
体裁：古风

俯看云若铺，深入云如糁。滑坡叶难踏，滴衣树莫撼。转岩亦得洞，避湿傍倚窞。溜泉擘窠迹，蹲状太黭黮。种松人已去，种菜僧自啖。海上复焉如，徘徊秪心感。
不寐
作者：钱载
朝代：清
体裁：五言律诗

开幌拥衾裯，揽衣何所求。极天风送雨，浃月夏成秋。书可随身徙，墙难趁隙修。呼晴如有术，在树愿为鸠。
不寐
作者：钱载
朝代：清
体裁：五言律诗

素壁频摇烛，寒炉尚沸茶。万缘身后影，一梦鬓边华。子弟才难就，诗书泽未赊。溪堂梅树老，月浸数枝斜。
与施侍御学濂沈侍御琳两监试谈江乡春事
作者：钱载
朝代：清
体裁：七言律诗

南宫赏雨劝添衣，话到江乡乐事稀。晓艇钱塘湖打网，夜灯濮院镇鸣机。篱根水浸野蔷白，陌上丝横胡蝶飞。九十九峰春已老，子规犹道不如归。
与汪孝廉孟鋗仲鈖招范明经同治小坐听明经话万孝廉病中事
作者：钱载
朝代：清
体裁：古风

浩浩青春青，悠悠白日白。如何辛苦言，相共馀四客。知伊病由起，沿溯塞胸膈。凉床卧雨心，远梦思亲夕。东流实难驻，榇归未殡穸。北堂计旋闻，风烛为之迫。应无负所属，遗书高可尺。万事尽声销，千秋亦驹隙。
与陈太守别
作者：钱载
朝代：清
体裁：七言律诗

书堂松影一窗前，斗转参横又适然。再渡章江无旧雨，同登庐岳有前缘。星轺却遍行公治，竹马真多说守贤。此去闻于老桑苧，谷帘泉不上廉泉。
世锡归
作者：钱载
朝代：清
体裁：七言律诗

空疏媲亦玷清华，复荷君恩得返家。珠桂力将妻子勉，丹铅心共弟昆加。种桑后圃勤除草，栽果前庭缓著花。犬马他生难报答，駉篇那不儆无邪。
东书堂砚歌
作者：钱载
朝代：清
体裁：古风

燕王母弟国汴梁，元宫词好制百章。教子颇烦刘长史，开轩更起东书堂。堂中紫云裁一段，修几三寸广逾半。古帖临池贝叶翻，新声向月明珠贯。繇来好学后人贤，王孙地位况列仙。片石摩挲成俯仰，西亭还共小山传。
东平
作者：钱载
朝代：清
体裁：五言律诗

小洞庭何处，重重问郓州。墓门元总管，书椟汉春秋。酒劝三堂月，人催一笛讴。相思独不见，却为使君愁。
东斋夜起
作者：钱载
朝代：清
体裁：五言律诗

月影中庭直，灯光四壁清。几宵难独坐，双眼有诸生。亲老何他望，门寒不一情。斯文先德行，上帝已权衡。
东昌待闸
作者：钱载
朝代：清
体裁：五言律诗

汶来须不浅，衔尾度粮艘。晚饭黄花菜，秋风白氎袍。岁知东郡稔，天仰北辰高。有庆瓜低蔓，河渠伏故槽。
东林寺观王文成公次邵二泉韵诗壁即用其韵
作者：钱载
朝代：清
体裁：古风

奎章之记没碧草，集贤之疏失完好。白莲色坏似僧衣，只有庐山不知老。松声泉声秋自哀，林中取径桥边开。年馀二百壁一丈，读诗有客今朝来。墓上征西空俛首，二豪且侍东皋酒。时命适与功名偕，手勒纪功公不朽。阳明洞深即金庭，三洲何必岛与汀。西林钟晚莫催去，山色墨光吾眼青。
东林晓起二首·其一
作者：钱载
朝代：清
体裁：古风

墙阴溪㶁㶁，曲泻青林间。青林密千株，坐对西窗閒。风与泉相忘，泉去风复还。霏微山不见，溟濛门尚关。昨夜我无梦，不知在庐山。僧厨谓将粥，客鬓谅勿斑。
东林晓起二首·其二
作者：钱载
朝代：清
体裁：古风

有情荷天地，万物无悴颜。此心与物迩，何云出人间。宗雷辈投契，风雨时往还。遂因莲社托，实耽桑者闲。遐哉古之狂，避世忘其艰。接舆与沮溺，曾不择名山。
东禅寺
作者：钱载
朝代：清
体裁：七言律诗

欲采蘋花碧玉流，白莲花老东山头。卢行者已岭南去，秀上座亦江陵游。瑟飒野风县郭晓，纵横潦水村田秋。山门有草僧何处，佛殿无松客不留。
东鄂烈妇行
作者：钱载
朝代：清
体裁：古风

国化如风加，被之自宗始。杀身殉其夫，乃有东鄂氏。东鄂年二十，婉娈隆德妻。隆德为宗人，双双未及期。吁嗟未有身，天则使暂双。凭尸还护发，泪下如流淙。家人环持之，披麻发仍剪。要令守者懈，有隙绝我喘。五月之二日，夫葬五日周。从容约发帕，毕命临厕牏。麻衣望天归，烈哉生所笃。先舅伦达礼，厥考乌礼卜。
严君平
作者：钱载
朝代：清
体裁：古风

卜筮乐贱业，惠众乃在言。言孝复言忠，蓍龟托其原。因势导之善，君平意故存。日常百钱得，下帘遂掩门。李彊益州牧，不诎礼自敦。年至九十馀，成都人爱论。
严滩晚泊用陶公和郭主簿二首韵·其一
作者：钱载
朝代：清
体裁：古风

众峰拥青林，未觉凋霜阴。回飙适相阻，意使留孤襟。江永此澄夕，惜无人与琴。祠堂邻榜指，寥落犹传今。星月动寒影，山高心肃钦。渔商自投侣，灯火方罢斟。我思渭滨叟，夫岂非同音。辉辉匡主德，不在遗冠簪。夐立空所际，列翠何其深。
严滩晚泊用陶公和郭主簿二首韵·其二
作者：钱载
朝代：清
体裁：古风

荒台已千古，乃有一士节。泠泠竹如意，猿鸟为悲彻。此时灵傥偕，风露睇清绝。波流逝安极，丛灌久成列。穷达秉寸心，孰非忠孝杰。每尝幽旷遭，与世未能诀。悠悠篷底篇，皎皎沙上月。
中关至热河
作者：钱载
朝代：清
体裁：古风

雄雄势成隘，插汉峰多青。涧柳冷含旭，村枫深荫扃。铁华壁峭仰，虹影桥低经。载鸡车箱叫，负鹿驼背腥。归疾意竞出，趋分呼遥聆。担轻鬻且既，店满炊方馨。稻堆晴蔟蔟，菜畦嫩冥冥。碾子沟泻玉，双黄寺开屏。蟠纡岩壑萃，蓄泄造化灵。庄东见石挺，云碧花丁星。
临洺驿
作者：钱载
朝代：清
体裁：五言律诗

菊叶交塍翠，槐花上帚香。清流过小聚，澹坐得虚堂。甚欲飘秋雨，偏宜漏夕阳。生衣从挂桁，蝉语一何长。
临淄道中
作者：钱载
朝代：清
体裁：七言律诗

乍暖犹寒鬓任斑，行行天在澹浓间。春风吕望诸孙墓，东海周王一国山。桑女耕男丰象早，肩摩毂击霸图閒。使臣自忆烧灯后，雪尽嵎莱往复还。
临淮
作者：钱载
朝代：清
体裁：五言律诗

桐柏秋来盛，城空水半扉。桥行连舫巨，吏坐算缗微。云母仙谁饵，庄生蝶自飞。南辕如就暑，背汗少生衣。
丹徒阻浅
作者：钱载
朝代：清
体裁：五言律诗

山脉渠中凿，船声驿外停。高灯依岸悄，短枕待潮醒。偃蹇南徐胜，开张北固形。绣旗翻晓翠，坐觉万方宁。
为倪鸿胪题其先给谏国琏画梅兰水仙莲菊竹松册子
作者：钱载
朝代：清
体裁：七言律诗

孝行闻公笃学名，墨花蔼若见平生。题分七种堪三绝，心在孤芳耻众英。谏草箧中无剩牍，使车江外不旋旌。青青风露东门菜，传得当年访友行。
为冯少司农家海棠写影并题
作者：钱载
朝代：清
体裁：七言律诗

近回栏独出高檐，为尔今朝尽卷帘。春好已知春老又，画人何不画花兼。苏公旧韵三年欠，蜀府新妆一夕添。主客樽前加鬓雪，略飘丝雨尽无嫌。
为宋舍人镕题其曾祖阁学大业以编修从圣祖仁皇帝观征厄鲁特督中路饟大凯还京王翚画北征图册后
作者：钱载
朝代：清
体裁：七言律诗

鸾辂临戎万里行，天山六月雪飘旌。当年庙算歼渠捷，今日皇威扫穴平。克勒伦河新战地，起居注馆一儒生。相门有子从军乐，转饷腾装见北征。
为沈按察廷芳七十
作者：钱载
朝代：清
体裁：七言律诗

接岁朝京际泰辰，才过六十九回春。同徵齿序方三纪，前辈心仪更几人。上苑耳收行烂漫，元宵灯放不逡巡。祗应细酌东风酒，画法评量到仲仁。
为沈观察清任画兰复属题
作者：钱载
朝代：清
体裁：七言律诗

多丛亦爱陈元素，少萼真愁项子京。焉得魏公三转笔，如传楚客九歌情。德芬芳与零陵似，山寂寥随众草生。一㡧秋斋权作供，可无竹影夜窗横。
为焦仲卿妻刘氏作后复感成二首 其一 蟂矶词
作者：钱载
朝代：清
体裁：七言律诗

肃肃回风江上秋，苍梧未解此离忧。情忘儿女家初造，礼绝婚姻孰是雠。白帝城遥云色暮，永安宫在月华流。天心欲定三分鼎，特假参差作好逑。
为焦仲卿妻刘氏作后复感成二首 其二 沈园词
作者：钱载
朝代：清
体裁：七言律诗

城南虽在此生违，西掠三巴万梦非。春水还经寺桥绿，柳绵不向沈园飞。寻来尘壁诗何忍，行作稽山土是归。莫莫连连徒尔尔，黄泉重见语应稀。
为秋试被放南归者题画
作者：钱载
朝代：清
体裁：七言绝句

农隐溪山似此多，饶他圆笠又长蓑。叱牛亦要施绳箠，买待吴山奈老何。
为陈秋曹朗题其曾祖虞山逸叟澳湘江图粉本
作者：钱载
朝代：清
体裁：七言律诗

画稿横看丈二馀，百年神物何萧疏。长沙城西雪后雪，回雁峰阴渔父渔。老墨尽图水经注，寒林旧在虞山居。为告贤孙王绎语，宣和似此也尝储。
为陶太守其愫题其先祖内翰成归去来馆图
作者：钱载
朝代：清
体裁：七言律诗

靖节先生栗里村，匡庐山色到柴门。尘中孰与膺高士，画里今知踵远孙。返服全家遗井灶，养亲半世乐田园。况于讲学传醇行，合著流风起后昆。
为韦编修谦恒题其先教谕铁夫授经图
作者：钱载
朝代：清
体裁：古风

经济端由儒者出，儒家六经天下术。韦公经业信已传，尝作儒官时少匹。泗州为壑赋夙蠲，半淤半涸中有田。潼安设卫征莫析，丈量诏下雍正年。儒官襄役条厥议，淤者涸者无蒙焉。大吏以闻卫斯撤，州赋得减踰七千。捕蝗赈饥况多效，博士非惟掌经教。先生自却暮夜金，早有生徒化而孝。百虽一试心未宁，网罗众家双鬓星。丹铅寂寥托画本，尚望能读人趋庭。自捐馆后二十岁，贤子对策升青冥。岂诚蒙福天可信，兴寐无忝韦公经。
主簿厅作
作者：钱载
朝代：清
体裁：古风

苏州程童，塾师名以皋。皋年十八，父住梅家桥。其年六月，母袁病不瘳。姊家桥南近，皋避姊家割股肉。以肉作汤，进母桥北。七月、八月、九月、十月、十一月，股创合，稚弟九岁告母知。母惊呼皋哭，夺视其臂，宛转释他辞。十二月母殁，今难追思。皋年十五，嫂聒翁析箸。父析与皋百金，使随舅贾去。尝买卖走浙江东西，十九自武昌归。明年舅死，皋失提携。独贩酒三百瓮，薄荷六十担斤。江船摇摇病，且达汉口，薄荷湿烂，瓮瓮生菌，无一氤氲。弃归父怜慰，劝留之傍家门。奈何妇翁，挈之入京。教之为傔从，初役于我百不更。中庭花手所植，召皋锄土见皋臂。雨风九月晦，斋宿主簿厅。问皋皋泣述母病，皋泣不止语忍聆。
义田行
作者：钱载
朝代：清
体裁：古风

天之生物栽者培，我思范公敬且哀，义田之义由孝推。惟其无田无以活，太夫人乃挈我孩。知而独归借里寺，断齑画粥孝心塞九垓。呜呼昊穹岂不鉴，然而久始奉母回。然而久始奉母回，哀哀公孝特立堪三才。岁寒堂高高崔巍，春风万古驱秋埃。易云积善书作善，又闻小往则大来。元气酝酿深胚胎，小子何能诵公哉。
乌石山房
作者：钱载
朝代：清
体裁：五言律诗

峰后转峰前，芒鞋荦确穿。闭门青竹色，沈磬夕阳天。诗意何关客，春光不离襌。坐看黟质古，渐欲上厨烟。
乍暖
作者：钱载
朝代：清
体裁：五言律诗

岁闰春禁冷，朝晴月破三。日烘帘额快，风解砚池谙。市担将研酪，家园早浴蚕。庭前撒花子，寸土自锄堪。
乐游原
作者：钱载
朝代：清
体裁：七言律诗

望望城南与杜中，高原漠漠晓濛濛。宁申岐薛亭台里，车马衣裳士女风。朱雀街穿池水绿，紫云楼倚杏花红。情知不及深杯醉，帽影鞭丝雁塔东。
乘筏
作者：钱载
朝代：清
体裁：五言律诗

急雨沙河下，清风竹筏开。歌如弋阳唱，客似武康来。江介秋多水，龙眠翠积隈。村娃提瓮出，屋角又闻雷。
乘风出归义驿向大荆驿二首·其一
作者：钱载
朝代：清
体裁：五言绝句

风色今朝厉，无因散薄寒。汨罗江可渡，焉得采秋兰。
乘风出归义驿向大荆驿二首·其二
作者：钱载
朝代：清
体裁：五言绝句

何处黄陵庙，回风断碧云。湘夫人不见，又更望湘君。
九丰堂
作者：钱载
朝代：清
体裁：七言律诗

款扉邻曲日相陪，顾陆闻人自草莱。西舍不遥东舍近，梅花初落杏花开。罱泥担粪看齐出，葱本桑秧买旋栽。将及春分前夜雪，早过惊蛰一声雷。
九丰堂二十四韵
作者：钱载
朝代：清
体裁：五言排律

白苧邱墟近，青林坐卧频。市嚣吟趣乏，野旷俗情真。鹊口桑开未，桃花水到新。长閒长一日，独乐独三春。栗里陶非我，襄阳孟有邻。刘卢如顾陆，嫁娶并婚姻。礼乐文章世，耕耘纺织人。形骸劳则寿，荑稗熟于仁。半逻连先宅，扁舟趁令辰。戴公鹂试听，谢女絮随因。上冢当时记，归田着处亲。泥孩卖村庙，杯珓卜丛神。海岸鸡闻越，山区马驻秦。墓松依逼腊，城雨返经旬。小巷抛岑寂，深溪就朴淳。不知扶杖手，犹是入朝身。际圣天方午，登科岁在申。晚荣心总赤，今落鬓空银。丞相胡衕曲，丰台芍药晨。贮瓶香影绝，弹指梦醒均。万里行过半，群贤迹漫陈。港流高圹结，篱树远风振。枝照仍呼盏，英飘或扫茵。庄周与胡蝶，谁喜复谁嗔。
九丰堂小庭木兰花重台
作者：钱载
朝代：清
体裁：七言绝句

亭亭莫唤女郎花，双瓣仍看映绿纱。那不手将春十倍，郡西传向牡丹誇。
九华山歌寄寿茅明经应奎八十
作者：钱载
朝代：清
体裁：古风

先生癸亥六十九，我歌石柱以为寿。我今四十又七心力孱，乃蒙索歌屐齿所到九华山。当时徵题分赋诸君子，十一年来两人死。先生八十犹康强，俾我作歌胡不喜。我今即归买酒烂醉先生家，亦不更暇攀折秋浦青莲华。长歌短歌须唤彭城刘梦得，快写新罗国僧九十九岁相伴之烟霞。
九峰咏十首 其一 凤凰山用陶南村锦溪桥韵
作者：钱载
朝代：清
体裁：七言律诗

檀栾修竹映回溪，小凤翎梳老凤齐。酒店鱼船重向客，右丞参政漫含悽。藤蟠青壁繁阴迥，龙媚丹泉宝气低。最好石桥观月上，一峰峰冷玉屏西。
九峰咏十首 其七 机山用陶南村机山怀古韵
作者：钱载
朝代：清
体裁：七言律诗

有双鸳鸟起江间，数仞青山后者攀。牙纛风摧徵所忌，亭皋鹤唳叹无还。菱僮钓侣来多熟，水国莎城接更閒。携取平原村畔酒，赏春那不雨潸潸。
九峰咏十首 其三 佘山用陶南村同邵青溪俞山月张宾旸于佘山北踰岭访陈孟刚韵
作者：钱载
朝代：清
体裁：七言绝句

溪行不复逢三老，落尽桃花又一年。东寺夕阳西寺月，归来仍棹橛头船。
九峰咏十首 其九 干山用贝清江干山夜泊韵
作者：钱载
朝代：清
体裁：五言律诗

远见如针塔，循溪进小舟。累累高士宅，渺渺美人愁。日赤鱼难化，天青泖自流。龟山祠近在，曲学悔相求。
九峰咏十首 其二 陆宝山用凌石泉原韵
作者：钱载
朝代：清
体裁：七言绝句

树偃荒涂黑有神，花飞古冢杳无春。青山一吷难留骨，何况尘沙劫里人。
九峰咏十首 其五 细林山用吴祭酒神山夜宿赠诸乾一韵
作者：钱载
朝代：清
体裁：五言律诗

雨细山多叶，林虚涧似龙。船停芦岸蛤，鸟下石楼钟。鍊蜕薶云碧，神鼍蘸墨浓。閒窗看博处，疑荫六朝松。
九峰咏十首 其八 横云山用黄文节公过横云山渡长谷韵
作者：钱载
朝代：清
体裁：五言律诗

何年铜水滴，耕出墓间门。峰不销春黛，花应殢客魂。白龙吹雨驶，黄浦应潮昏。尽拟鲈香候，来空石上樽。
九峰咏十首 其六 薛山用钱思复原韵
作者：钱载
朝代：清
体裁：七言绝句

橘刺藤梢旧亦新，薛翁隐处屋堪邻。招凉自却罗池暑，不用当筵雪藕人。
九峰咏十首 其十 昆山用陆士衡赠从兄车骑韵
作者：钱载
朝代：清
体裁：古风

远色指覆盎，石冈郁松林。瑶珉产二俊，岂不贞初心。辨亡慨江表，与弟栖峰阴。吐流如一源，谭老披幽沈。委身匡世切，俊望殊邦钦。奈何三世将，黑幰河桥深。怀归怆昔咏，眺晚纡单襟。白鹤不可招，惟闻谷水音。
九峰咏十首 其四 又用董文敏公苕帚庵韵
作者：钱载
朝代：清
体裁：七言绝句

塘转富林通八曲，塔寻秀道礼双峰。冰霜半折龙鳞树，不记顽仙寂寞容。
九日冯少司农独往园登高
作者：钱载
朝代：清
体裁：七言律诗

岑楼穿磴俯烟萝，意惬应胜昨岁过。秋色烦君方扫径，朝来有子已登科。传家日下图书旧，退食花间啸咏多。若署老夫吾亦可，菊黄偏称鬓双皤。
九日冯相国招饮独往园登高属作墨菊卷即事二首·其一
作者：钱载
朝代：清
体裁：七言律诗

仍循蹬级当栏扶，自去东州两度孤。楼外山青元不厌，尊前发白宛相俱。秋供画本祈人寿，岁辟诗蹊奉客娱。才大未妨官事摄，翰林学士执金吾。
九日冯相国招饮独往园登高属作墨菊卷即事二首·其二
作者：钱载
朝代：清
体裁：七言律诗

瀛洲一老锡山公，体淑含纯四座风。墨沈横图霜野候，匏庵胜侣石田翁。斜阳合任流连住，往事毋教幻影空。例许春秋来必醉，明年先画海棠红。
九日游淡竹坞度大壮岭至妙严寺饭归转入保庆寺小憩
作者：钱载
朝代：清
体裁：古风

此日例登高，有客偕以行。行行玉麈下，已远溪边城。坞中田半割，打稻家家声。识是永和乡，翠岭松阴横。松阴复松阴，岭北峰峥嵘。盘冈拥孤寺，数里穿松平。沙门解揖客，款款乡人情。东林不设酒，兹岂为渊明。沈公读书处，修竹风泉鸣。偶来非访古，境亦随心生。还循旧路眺，采折黄花茎。黄花积谷阴，未到残钟鍧。乾符记唐代，庭菜殿仄倾。试问东西峰，略不知其名。缘崖接归翼，雅舅株株晴。雨点忽稀疏，芒鞋相逐轻。
九日竹西亭登高
作者：钱载
朝代：清
体裁：古风

闰年秋已寒，兹日气殊爽。复迹倚胜情，携壶发遐赏。寺邻北郭迥，阜较平山敞。江渺数风樯，天晶卓吟杖。昆台老藓积，药圃凉烟上。篱短菊未黄，林疏叶时响。醉深不厌百，会偶应难两。歌吹定何如，清言属吾党。
九日集冯大司寇独往园登高主人诗先成次其韵
作者：钱载
朝代：清
体裁：七言律诗

凉风初落雾旋轻，黄菊犹含碧宇晴。我意早成图画趣，此间端有啸歌声。岑楼远岫来西面，老伴深杯约外城。多谢年年定相见，不妨语语太憨生。
九日集独往园相国有诗次其韵
作者：钱载
朝代：清
体裁：七言律诗

老矣难胜鬓发凉，相催相唤作重阳。年年径藓秋逾碧，采采篱花晚独黄。高兴祗应蒙一笑，深情犹欲劝千觞。海棠自是檀栾树，两隔春风忆醉场。
九曲
作者：钱载
朝代：清
体裁：七言律诗

九曲湾澴土一隈，诸儿葬母未成堆。他时藓碣题同穴，去岁边鸿寄永哀。诗即渊明难意表，人非元凯有将来。奢心松柏连枫槲，近墓添教两树梅。
九曲二首·其一
作者：钱载
朝代：清
体裁：七言律诗

九曲湾环绿浸涯，一筇彳亍鬓鬖髿。圃梅南北半飞片，篱卉万千齐报芽。落日松杉生圹听，暮春锦绣鬼邻誇。却逢祭扫频相问，隔水高坟是邵家。
九曲二首·其二
作者：钱载
朝代：清
体裁：七言律诗

邵家水北墓徐张，今代丛丛异代荒。鬼亦有邻先问讯，宅宁无废后悲凉。墦间本祭从犹愈，上世谁铭阙不妨。切被主恩难报答，生存零落总天光。
九月八日闻张夫人讣
作者：钱载
朝代：清
体裁：古风

棘院断家书，揭晓甫得知。外堂乃后斋，一哀此涕洟。旧门适中落，赖君实肩兹。居常岂不感，瞬霎已徒悲。蹉跎百年计，刺促一世为。寒食君病日，我行过平阳。七月君殁日，我行次高唐。九月君耗至，我犹在建康。不知医不庸，不知药不良。君幽我暂明，报君以永伤。
九月六日侍大人同朱丈明府琪重过偶圃赏菊二首·其一
作者：钱载
朝代：清
体裁：五言律诗

秋爽野怀数，竹深清境稀。更来双杖曳，翻道一宵归。叶碧蛩收语，茎疏蝶晒衣。篱头满新瓣，半为得霜肥。
九月六日侍大人同朱丈明府琪重过偶圃赏菊二首·其二
作者：钱载
朝代：清
体裁：五言律诗

水石居难定，尊罍性且耽。诗邀明府唱，鬓替老人簪。向夕迁红树，登高指翠岚。落英风外步，能不忆城南。
九松山
作者：钱载
朝代：清
体裁：七言律诗

马头松影落虚岚，攀蹬崔嵬径可探。九树昔栽何代手，千株今庇化人龛。涛声白絮河遥答，黛色金沟馆近参。一自清风发天藻，徂徕秀不擅东南。
九江夜雨
作者：钱载
朝代：清
体裁：七言律诗

多烦官烛伴深宵，已分庐山入梦遥。庾亮楼头人寂寂，江州城里雨潇潇。王程惠远东林社，离思浔阳九派潮。酒美近来偏不饮，任他庭院菊花饶。
乞得朱学士筠所购马文璧山水小幅赋谢
作者：钱载
朝代：清
体裁：七言律诗

疏林远岫碧川澄，爱是扶风墨妙能。弟子行原随老铁，图书印尚辨休承。溪山久别徒观画，嗜好相通每藉朋。他日箧携江国返，累君长忆报琼曾。
书马券帖后
作者：钱载
朝代：清
体裁：古风

一声击缺玉唾壶，春申君亦知骥乎。牵来瘦骨尘沙涂，额白入口非的颅。即不我售留斯须，食牛之气龙躣躣。膝而团曲悲奚殊，空中若笑灯模糊。子曾不见眉山苏，青袍噤坐琼霙铺。天机得精遂忘粗，李生弹铗步且徒。受公长借谁门如，平生相识还相辜。乃合立市求淳于，翰林先不宁驰驱。三年又出乘肩舆，黄翁蛘痛商砭疽。那知翁也方饥劬，布衣不荐几累俘。古战场好乖良图，将五万骑亦人奴。前行八驺彼丈夫，春风新妇深帷车。不鸣终日三品刍，善刍仍与鞭珊瑚。蜀人鲜衣富自娱，越人戴笠盟寒无。何人跛鳖甘跛驴，先生有命从人呼。嚘嘤潜听风吹隅，卷收妙墨搔僵肤。豆羹不继诚羸驽，索钱敢尔同追逋。橐驼肿背休揶揄，摴蒲竟亦成三卢。苏公说鬼闻之吁，不羁我辈如斯夫，起看灰陷蹲鸱炉。
乾州
作者：钱载
朝代：清
体裁：五言律诗

梁山今日见，昔者古公踰。王业端其肇，仁人众所趋。云青陵阙石，雨绿驿亭芜。一诏匡危祚，忠州窜迹孤。
乾州宁氏
作者：钱载
朝代：清
体裁：五言律诗

雅化今其浃，淳风古是馀。一门闻聚顺，八世见同居。旌里光宸什，题堂有御书。漫云张郑后，孝义鲜能如。
乾隆三十一年正月诏湖广江西浙江江苏安徽河南山东分年免漕一年群臣具表赴圆明园谢恩恭纪
作者：钱载
朝代：清
体裁：七言律诗

圣祖深仁六十年，半周甲子赋曾蠲。孝思继序三阶正，恺泽加民七省连。苑簇华灯将设飨，春烘冻木已含烟。上辛况赖躬祈福，万国丰亨卜稼田。
二日雪
作者：钱载
朝代：清
体裁：七言律诗

元日立春春已回，初来雪作梅花开。天心人意并相得，雀语犬声时复来。净业湖高西岸寺，藜光桥暖北城杯。六年留客成今度，帘卷东风拨芋魁。
二月下浣夜枕上作
作者：钱载
朝代：清
体裁：七言律诗

春将三月半春虚，独自光阴肯费除。行药翛翛开霁后，坐禅寂寂上关初。东厨粥饭炊凭熟，明日笆篱结且疏。三万六千犹剩几，重经丁卯待何如。
二砚歌
作者：钱载
朝代：清

昨见文节桥亭砚，却思玉带生未见。悠悠人海人岂知，岂知信国砚在斯。二公英灵亘天壤，相友相于日来往。二砚相望五百年，嘉会之礼无因缘。得邀谢砚访文砚，是有鬼神非偶然。文山砚在叠山右，端州洵坚歙不后。此几此几逢今辰，此堂此堂记春昼。炷香敬为双忠悲，再拜恭惟两丈寿。丹心诗未题零丁，伯颜兵未趋皋亭。公方性豪厚奉己，砚亦务寡稀劳形。转茶坂头初旅食，建阳市上罕交识。公祇麻衣哭向东，砚应黧面愁古北。何荣何悴贞节同，见二砚不见二公。墨而拓铭即钟鼎，匣而分手仍萍蓬。堂闲几净意缱绻，一片清气留虚空。
二砚歌
作者：钱载
朝代：清
体裁：古风

昨见文节桥亭砚，却思玉带生未见。悠悠人海人岂知，岂知信国砚在斯。二公英灵亘天壤，相友相于日来往。二砚相望五百年，嘉会之礼无因缘。得邀谢砚访文砚，是有鬼神非偶然。文山砚左叠山右，端州洵坚歙不后。此几此几逢今辰，此堂此堂记春昼。炷香敬为双忠悲，再拜恭惟两丈寿。丹心诗未题零丁，伯颜兵未趋皋亭。公方性豪厚奉己，砚亦务寡稀劳形。转茶坂头初旅食，建阳市上罕交识。公祗麻衣哭向东，砚应黧面愁占北。何荣何悴贞节同，见二砚不见二公。墨而拓铭即钟鼎，匣而分手仍萍蓬。堂间几净意缱绻，一片清气留虚空。
二里关下观族祖施南公刻石
作者：钱载
朝代：清
体裁：七言律诗

万里归来立马看，益门崖石自盐官。遗民白发他州遍，先垄青山半宅寒。陇首秋云巴子曲，滕王高阁楚江阑。儿时相器今相感，碥路安驱老不难。
于相国招集行馆
作者：钱载
朝代：清
体裁：七言律诗

南近庄门沙路分，峰阴屋敞许微醺。盆荷大叶全胜露，篱豆疏花尽带云。内直心劳归每晚，元臣齿宿学加勤。尚烦礼数灯前出，始觉清言塞上闻。
云梦
作者：钱载
朝代：清
体裁：五言律诗

郧子封圻内，荆州薮泽馀。村犹誇令尹，赋漫侈相如。雨溢经宵涸，泉浇遍地潴。踏车男妇并，堤外正盈渠。
云涛庄是许黄门所筑
作者：钱载
朝代：清
体裁：五言律诗

书爱十年读，径为三益开。惟应朱朴至，或是董沄来。松色近先墓，鹤声留废台。杜家湾䆗窱，合抱见杨梅。
云锦溪写望
作者：钱载
朝代：清
体裁：古风

溪云散埙际，古堞朝晖馀。迥见西北岑，不知谁读书。其阳半林麓，焉得水木居。歌诗到虞揭，主客一萧疏。秋容澹若此，画胜方壶初。
五丁峡歌
作者：钱载
朝代：清
体裁：古风

来为顺峡行，归作逆峡歌。谓之曰峡以狭胜，山峡水峡遑知他。初过浣石铺，将上滴水岩。峰连峰夹青巉巉，峰身树交绿不芟。悬泉一滴滴石潭，左岩危压攀停骖。其上诸水汇出罅，其前一涧明趋南。遂循上水穿竹树，水左水右随石注。旋高稍展密更蒙，屡折仍深寒欲煦。鸟声独嘎飞何枝，仙草遍生香此路。中间疏朗若平澹，盘崖赴壑乃类险。赤栏扶桥幽入坎，倒流鸣溪风急飐。苍峰巨岩狭且嵌，峰阴成塞树成闇。岩如覆屋屋如广，洞不可测龙蛰黕，天光一线照穷览。金牛古道谁手题，洞云溪月何端倪。纵然凿广汉司隶，五丁所开诚无稽。人言峡中既苦石又患水。我谓患水或有之，苦石恐无是。高岩如城上无云，大石如云下有穴。回湾如磬泉丁东，对耸如门峰屼嵲。秦坤蜀艮此其遒，造物警策于发收。峡前幽绝后奇绝，故知后之脉络维梁州，蟠冢沔漾纷蚴蟉。
五日晚雨二首·其一
作者：钱载
朝代：清
体裁：五言律诗

嫩叶翻蒲艾，高枝撼竹槐。眼穿真见雨，耳耸又闻雷。人气得凉定，市声随笑来。长虹尔何物，霁景漫相催。
五日晚雨二首·其二
作者：钱载
朝代：清
体裁：五言律诗

悯雨宸怀切，停观竞渡舟。诚应天日鉴，速致野云稠。弱燕飞遥岸，神龙拔老湫。小庭馀湿在，也足裛安榴。
五更趋郊坛恭候大驾
作者：钱载
朝代：清
体裁：五言律诗

祝版陈将视，斋宫御即临。灯光寒万点，树影澹千林。上界昭融切，群灵祗肃深。天门方鹄立，亦自罄微忱。
五月五日先孺人忌日次商家林痛成
作者：钱载
朝代：清
体裁：五言律诗

是日首长延，频年有父怜。仓皇胡作客，疾痛只呼天。旷野麻衣影，幽堂角黍筵。应无人供得，苦语到游燕。
五月辛丑旦上御雨缨冠素服步诣社稷坛祈雨午门跪次恭纪
作者：钱载
朝代：清
体裁：五言律诗

迫为斯民告，虔申自责心。义昭加庇谷，气静与和阴。却辇灯徐导，鸣钟幄久临。维神生五土，亟用澍为霖。
五石庵观东主泉
作者：钱载
朝代：清
体裁：五言律诗

一路茗花馥，兹山泉眼疏。门深筠翠底，僧老菊黄馀。来者缅谁赏，湛然知有初。苔痕忘久立，松籁特相舒。